               IL-KUMMISSJONI EWROPEA
            Brussell, 31.5.2017
            COM(2017) 281 final
            2017/0123(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament (KE) Nru 1071/2009 u r-Regolament (KE) Nru 1072/2009 bl-għan li jiġu adattati għall-iżviluppi fis-settur
            (Test b’rilevanza għaż-ŻEE)
            {SWD(2017) 194 final}{SWD(2017) 195 final}

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Ir-Regolament (KE) Nru 1071/2009 dwar l-aċċess għall-professjoni ta’ operatur tat-trasport bit-triq
                  1
                u r-Regolament (KE) Nru 1072/2009 dwar l-aċċess għas-suq internazzjonali tat-trasport bit-triq
                  2
                (“ir-Regolament (KE) Nru 1071/2009”, “ir-Regolament (KE) Nru 1072/2009” jew “ir-Regolamenti”) ġew adottati bħala parti minn pakkett ta’ miżuri immirat lejn l-immodernizzar tar-regoli li jirregolaw id-dħul għall-professjoni ta’ operatur tat-trasport bit-triq u l-aċċess għas-suq tat-trasport bit-triq.

               Bħala għan globali, ir-Regolamenti jappoġġaw il-funzjonament tajjeb tas-suq uniku fit-trasport bit-triq, kif ukoll l-effiċjenza u l-kompetittività tiegħu.

               Ir-Regolament (KE) Nru 1071/2009 jistabbilixxi d-dispożizzjonijiet li l-impriżi jridu jikkonformaw magħhom sabiex ikollhom aċċess għall-professjoni ta’ operatur tat-trasport bit-triq (tal-passiġġieri u tal-merkanzija). Jistabbilixxi wkoll ċerti dispożizzjonijiet biex l-infurzar mill-Istati Membri jkun jista’ jiġi rregolat u jkun jista’ jsir.

               Ir-Regolament (KE) Nru 1072/2009 jistabbilixxi d-dispożizzjonijiet li jridu jikkonformaw magħhom l-impriżi li beħsiebhom joperaw fis-suq internazzjonali tat-trasport tal-merkanzija bit-triq u fi swieq nazzjonali li huma differenti minn tagħhom (kabotaġġ). Jinkludi dispożizzjonijiet relatati mad-dokumenti li għandhom jinħarġu għal impriżi ta’ dan it-tip mill-Istat Membru ta’ reġistrazzjoni (liċenzja Komunitarja) u għal xufiera minn pajjiżi terzi (attestazzjoni tax-xufier).

               Fl-2014-2015
                  3
                saret evalwazzjoni ex post tar-Regolamenti li kkonkludiet li r-Regolamenti kienu effettivi biss b’mod parzjali fl-ilħiq tal-għan oriġinali tagħhom li joħolqu kundizzjonijiet ta’ kompetizzjoni xierqa fis-suq. Id-diffikultajiet ewlenin li nstabu kienu marbutin mal-infurzar tar-regoli u man-nuqqasijiet tagħhom. Din il-proposta, li hija inizjattiva REFIT
                  4
               , hija wkoll maħsuba biex tirrimedja għal dawn in-nuqqasijiet.

               •Konsistenza mad-dispożizzjonijiet eżistenti fil-qasam ta' politika

               Din il-proposta hija parti minn inizjattiva usa’ ta’ rieżami kontinwu tal-leġiżlazzjoni dwar it-trasport bit-triq. Hija marbuta mill-qrib ma’ atti legali eżistenti oħra li jikkonċernaw it-trasport bit-triq, b’mod partikolari l-leġiżlazzjoni soċjali tat-trasport bit-triq (ir-Regolament (KE) Nru 561/2006
                  5
               , id-Direttiva 2002/15/KE
                  6
               , id-Direttiva 2006/22/KE
                  7
                u r-Regolament (UE) Nru 165/2014
                  8
               ). Għalhekk, l-infurzar aħjar tar-“regoli tas-suq”, kif issuġġerit f’din il-proposta attwali, se jsir aktar faċli permezz ta’ sinerġiji eżistenti, filwaqt li min-naħa l-oħra, se jikkontribwixxi għall-infurzar tal-leġiżlazzjoni soċjali b’mod indirett.

               •Konsistenza ma’ politiki oħra tal-Unjoni

                  Il-proposta tikkontribwixxi direttament għall-ilħiq ta' waħda mill-prijoritajiet tal-Kummissjoni attwali, jiġifieri l-promozzjoni ta’ suq uniku aktar profond u aktar ġust. L-għan ewlieni tagħha huwa li tkompli ttejjeb is-suq uniku għat-trasport bit-triq permezz ta’ emendi maħsuba biex jiġu eliminati l-kawżi tal-inugwaljanzi u biex ikun żgurat l-infurzar aħjar tar-regoli.

               Din il-proposta tissodisfa l-għan REFIT billi żżid l-effettività u tnaqqas il-piżijiet amministrattivi u regolatorji għan-negozji. Toffri wkoll lill-Istati Membri l-possibbiltà li jnaqqsu ċerti spejjeż żejda ta’ implimentazzjoni marbuta mal-infurzar tar-regoli.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika għar-Regolamenti u għall-emenda proposta hija l-Artikolu 91(1) tat-Trattat dwar il-Funzjonament tal-Unjoni Ewropea (“TFUE”) (li qabel kien l-Artikolu 71 tat-TKE). Dan l-artikolu jipprovdi l-bażi għall-adozzjoni tal-leġiżlazzjoni tal-UE li, b’mod partikolari, tistabbilixxi: (i) regoli komuni li japplikaw għat-trasport internazzjonali lejn it-territorju ta' Stat Membru jew minnu jew li jaqsam it-territorju ta' Stat Membru wieħed jew aktar (l-Artikolu 91(1)(a) tat-TFUE); u (ii) il-kundizzjonijiet li jirregolaw il-mod li bih it-trasportaturi mhux residenti jistgħu joperaw is-servizzi tat-trasport fi Stat Membru (l-Artikolu 91(1)(b) tat-TFUE).

               •Sussidjarjetà

               L-UE tikkondividi mal-Istati Membri l-kompetenza tal-irregolar fil-qasam tat-trasport skont l-Artikolu 4(2)(g) tat-TFUE. Madankollu, l-emendi għar-regoli eżistenti jistgħu jsiru biss mil-leġiżlatur tal-UE nnifsu.

                  Barra minn hekk, id-differenzi li jeżistu fil-prattiki tal-Istati Membri u d-dgħufijiet fl-infurzar huma ta’ detriment għat-tħaddim tas-suq uniku, huma intrinsikament marbuta ma’ nuqqasijiet fl-armonizzazzjoni u għalhekk jistgħu jiġu indirizzati b’mod effettiv mill-Unjoni biss.

               •Proporzjonalità

               Kif indikat fit-Taqsima 6.3 tar-rapport tal-valutazzjoni tal-impatt, il-proposta ta' politika hija proporzjonata mal-problemi li ġew identifikati u ma tmurx lil hinn minn dak li huwa meħtieġ biex dawn jissolvew. B’mod ġenerali, il-miżuri ta’ politika ppjanati ma għandux ikollhom impatt sproporzjonat fuq l-impriżi żgħar u ta’ daqs medju. Il-proposta hija ffokata prinċipalment fuq simplifikazzjoni u kjarifika tal-qafas regolatorju eżistenti, flimkien ma’ rekwiżiti ta’ infurzar aktar robusti, u ma tistabbilix rekwiżiti regolatorji addizzjonali għall-partijiet interessati li mhumiex proporzjonati mal-problemi identifikati.

               •Għażla tal-istrument

                  Peress li l-atti legali li jridu jiġu emendati huma Regolamenti, jenħtieġ li fil-prinċipju l-att emendatorju tagħhom jieħu l-istess forma.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Ir-Regolamenti ġew soġġetti għal evalwazzjoni ex post
                     9
                  . Ma’ din l-evalwazzjoni sar ukoll studju estern
                     10
                  .

                  Rigward l-infurzar, il-problemi ewlenin li ġew identifikati huma dawn li ġejjin:

               –Hemm livelli differenti ta’ kontroll mill-Istati Membri, b’mod partikolari b’rabta mal-kriterji dwar l-istabbiliment stabbli u dwar ir-reputazzjoni tajba għall-aċċess għall-professjoni, u b’rabta mal-operazzjonijiet ta’ kabotaġġ illegali.

               –Hemm nuqqas ta’ kooperazzjoni bejn l-Istati Membri (jew tal-inqas bejn uħud minnhom), b’mod partikolari b’rabta mal-konformità mal-kriterju dwar l-istabbiliment stabbli u effettiv għall-aċċess għall-professjoni.

                  Nuqqasijiet oħra tar-regoli jikkonċernaw il-fatt li wħud mir-regoli mhumiex speċifiċi fir-rigward ta’ mistoqsijiet partikolari, jew iħallu lok espliċitu għal miżuri unilaterali mill-Istati Membri, u dan kollu wassal għal differenzi fil-prattika li jolqtu t-tħaddim tas-suq uniku b’mod negattiv:

               –Id-definizzjoni ta’ stabbiliment stabbli u effettiv, inkluż it-terminu ċentru operattiv, iħallu bosta mistoqsijiet mingħajr risposta. B’riżultat ta’ dan, żviluppaw prattiki differenti.

               –Il-perjodu ta’ żmien qabel ma tiġi stabbilita mill-ġdid ir-reputazzjoni tajba mhuwiex definit jew regolat fir-Regolament (KE) Nru 1071/2009, u dan ivarja ħafna minn Stat Membru għall-ieħor.

               –Uħud mill-Istati Membri jimponu kundizzjonijiet addizzjonali dwar l-aċċess għall-professjoni ta’ operatur tat-trasport bit-triq billi jinvokaw l-Artikolu 3(2) tar-Regolament Nru 1071/2009.

               –Id-dispożizzjonijiet dwar il-kabotaġġ mhumiex speċifiċi fir-rigward ta’ ċerti punti u dan wassal għal differenzi fil-prattiki tal-Istati Membri. Uħud mill-Istati Membri jaċċettaw diversi operazzjonijiet ta’ tagħbija u/jew ta' ħatt fl-istess operazzjoni ta’ kabotaġġ, filwaqt li oħrajn le.

                  Ir-Regolament (KE) Nru 1071/2009 jagħti l-għażla lill-Istati Membri li japplikaw id-dispożizzjonijiet tiegħu għal vetturi li l-massa mgħobbija permissibbli tagħhom ma taqbiżx it-3,5 tunnellati (“vetturi kummerċjali ħfief - LCVs”), u dan iwassal għal rekwiżiti differenti għall-istess vetturi fi Stati Membri differenti.

               •Konsultazzjonijiet mal-partijiet interessati

               Il-konsultazzjonijiet mal-partijiet interessati li saru bi tħejjija għal din il-proposta kienu konformi mal-istandards minimi għall-konsultazzjoni tal-partijiet interessati stabbiliti fil-Komunikazzjoni tal-Kummissjoni tal-11 ta’ Diċembru 2002 (COM(2002) 704 final).

               Il-proċess ta’ konsultazzjoni inkluda żewġ tipi ta’ azzjonijiet – il-ġbir tal-opinjonijiet u l-ġbir tad-dejta. Intużaw metodi ta’ konsultazzjoni miftuħa u mmirati flimkien ma' diversi għodod ta’ konsultazzjoni.

               Fir-rigward tal-konsultazzjoni miftuħa, bejn il-15 ta’ Ġunju u l-15 ta’ Settembru 2016 saret konsultazzjoni pubblika onlajn. L-għanijiet ewlenin kienu (i) li tinġabar informazzjoni addizzjonali dwar l-eżistenza tal-problemi identifikati matul l-evalwazzjoni ex post, kif ukoll informazzjoni li tippermetti l-kwantifikazzjoni tal-problemi li nstabu li jeżistu, (ii) li l-partijiet interessati jiġu mistoqsija l-fehma tagħhom dwar miżuri possibbli ta’ politika, u (iii) li jiġu vvalutati l-impatti mistennija tal-miżuri ta’ politika possibbli. Il-Kummissjoni rċeviet 175 kontribuzzjoni: 23 tweġiba minn kumpaniji ta’ daqs medju jew kbir (operaturi tat-trasport bit-triq u spedituri b’50 impjegat jew aktar); 18-il tweġiba minn kumpaniji ta’ daqs żgħir (operaturi tat-trasport bit-triq u spedituri b’49 impjegat jew inqas); 17-il tweġiba minn rappreżentanti tal-industrija tal-loġistika; 33 tweġiba minn assoċjazzjonijiet li jirrappreżentaw lill-ħaddiema tat-trasport bit-triq; 48 tweġiba minn assoċjazzjonijiet tal-operaturi tat-trasport bit-triq; 18-il tweġiba mill-awtoritajiet nazzjonali u mill-assoċjazzjonijiet rilevanti; u 18-il tweġiba minn kontributuri oħrajn.

               Barra minn hekk, bħala parti mill-konsultazzjoni pubblika, waslu 22 dokument ta’ pożizzjoni minn diversi partijiet interessati, inklużi assoċjazzjonijiet tal-industrija, organizzazzjonijiet tal-ħaddiema, awtoritajiet nazzjonali, organizzazzjonijiet tal-infurzar, NGOs u esperti.

               Id-dokument ta’ konsultazzjoni, il-kontribuzzjonijiet li waslu u sommarju ta' dawn il-kontribuzzjonijiet huma disponibbli fuq il-paġna web "Strateġija għat-trasport bit-triq għall-Ewropa” tad-Direttorat Ġenerali għall-Mobbiltà u t-Trasport u fuq is-sit web tal-Kummissjoni “Il-Vuċi Tiegħek fl-Ewropa”
                  11
               .

               Il-proċess ta’ konsultazzjoni mmirata inkluda l-elementi li ġejjin:

               ·Stħarriġ iffokat fuq l-SMEs ikkonċentra fuq kwistjonijiet relatati mal-użu tal-LCVs fit-trasport bit-triq u fuq l-impatt potenzjali tal-miżuri ta’ politika relatati mal-estensjoni tal-kamp ta’ applikazzjoni tal-qafas legali biex ikopri l-LCVs. B’kollox waslu 17-il tweġiba, li kienu jinkludu dawk ta’ 7 fornituri ta’ servizzi tat-trasport tal-merkanzija bit-triq bl-użu ta’ vetturi taħt sjieda jew tal-kiri, 7 kumpaniji li jużaw vetturi taħt sjieda jew tal-kiri għat-trasport tal-merkanzija tagħhom stess (“operaturi awtonomi”) u 8 utenti ta’ servizzi tat-trasport tal-merkanzija bit-triq.

               ·Stħarriġ tal-awtoritajiet biex jinġabru l-fehmiet tal-awtoritajiet nazzjonali dwar il-miżuri ta’ politika proposti hawnhekk f’termini tal-impatt mistenni tagħhom fuq l-implimentazzjoni u l-infurzar tal-qafas legali, u biex jinkisbu d-dejta jew l-istimi tal-ispejjeż possibbli li dawk il-miżuri jistgħu joħolqu għall-awtoritajiet. B’kollox waslu 18-il tweġiba minn 16-il Stat Membru
                  12
               , u tweġiba waħda minn Euro-Contrôle-Route.

               ·Stħarriġ tal-operaturi tat-trasport bit-triq sabiex tinkiseb dejta rilevanti mingħand l-operaturi tat-trasport rigward l-ispejjeż u l-karatteristiċi ta’ operazzjonijiet li jistgħu jintużaw fil-valutazzjoni tal-impatti (bħala parti mix-xenarju bażi) kif ukoll il-fehmiet u l-istimi tagħhom dwar l-ispejjeż jew l-iffrankar li jistgħu jirriżultaw mill-miżuri ta’ politika li qed jiġu kkunsidrati. Total ta’ 80 kumpanija wieġbu għall-istħarriġ tal-operaturi tat-trasport bit-triq.

               ·Intervisti bit-telefon lil partijiet interessati (31 intervista lil kumpaniji tat-trasport nazzjonali u internazzjonali u l-assoċjazzjonijiet u l-awtoritajiet nazzjonali rispettivi) biex tinkiseb stampa aktar dettaljata tal-opinjonijiet tal-partijiet interessati dwar il-miżuri differenti li qed jiġu kkunsidrati, biex jinkisbu d-dejta jew l-istimi tal-ispejjeż u l-fehmiet dwar id-diffikultajiet possibbli li jistgħu jinqalgħu fir-rigward ta’ kull miżura.

               ·Matul l-evalwazzjoni ex post u l-valutazzjoni tal-impatt ta’ din l-inizjattiva ġew organizzati bosta seminars, laqgħat u avvenimenti oħra mal-partijiet ikkonċernati u li involvew lis-sħab soċjali, filwaqt li l-Kummissjoni ipparteċipat ukoll f’diversi inizjattivi organizzati mis-sħab soċjali.

                  L-informazzjoni li nġabret waqt il-konsultazzjoni kkonfermat l-eżistenza tal-problemi ewlenin li ġew identifikati waqt il-fażi tal-evalwazzjoni, kif ukoll il-pertinenza tal-għanijiet ewlenin tal-intervent.

               Rigward il-miżuri ta’ politika potenzjali li ġew identifikati matul il-konsultazzjoni, kien hemm appoġġ qawwi għall-miżuri maħsuba biex issaħħu l-infurzar.

               Kien hemm reazzjonijiet imħallta rigward il-bidliet fir-restrizzjonijiet tal-kabotaġġ, u xi gruppi ta’ partijiet interessati appoġġaw il-bidliet filwaqt li oħrajn urew in-nuqqas ta’ ħeġġa tagħhom li jagħmlu hekk. L-Istati Membri b’pagi għoljin, li jingħataw l-appoġġ tat-trejdjunjins, għandhom it-tendenza li jiffavorixxu regoli aktar stretti dwar il-kabotaġġ, filwaqt li l-Istati Membri b’pagi baxxi, li jingħataw l-appoġġ tal-biċċa l-kbira tal-assoċjazzjonijiet tal-operaturi tat-trasport bit-triq, għandhom it-tendenza li jiffavorixxu l-liberalizzazzjoni ulterjuri tar-regoli dwar il-kabotaġġ.

               L-idea li jiġu adottati miżuri maħsuba biex jissaħħu l-kriterji li fuqhom jissejjes ir-rekwiżit ta’ stabbiliment stabbli ntlaqgħet b’reazzjoni pożittiva. Bosta partijiet interessati kienu tal-fehma li kien hemm bżonn li jiġi żgurat li dawk il-każijiet ta’ attività reali fl-Istat Membru ta’ stabbiliment biss jikkwalifikaw skont ir-regoli korrispondenti.

               L-inklużjoni tal-LCVs fil-kamp ta’ applikazzjoni tar-Regolamenti tqieset ukoll bħala miżura pożittiva mill-biċċa l-kbira tal-partijiet interessati li ġew ikkonsultati.

               •Ġbir u użu tal-kompetenzi

                  Kuntrattur estern ikkontribwixxa għar-rapport ta’ evalwazzjoni ex post u għal studju ta’ akkumpanjament għall-valutazzjoni tal-impatt
                     13
                  , li ġew konklużi f’April 2017.

               •Valutazzjoni tal-impatt

                  Il-proposta hija akkumpanjata minn valutazzjoni tal-impatt, li ngħatat opinjoni pożittiva b’riżervi mill-Bord tal-Iskrutinju Regolatorju. Kif spjegat b’mod dettaljat fl-Anness 1 tar-rapport tal-valutazzjoni tal-impatt, ir-riżervi ġew indirizzati billi ġie spjegat f’aktar dettall il-kobor tal-problemi identifikati u n-natura REFIT tal-inizjattiva, filwaqt li ttejjeb ir-raġunament għall-istruttura tal-alternattivi ta’ politika u ġew spjegati aħjar l-interazzjonijiet bejn din il-proposta u l-inizjattiva dwar il-leġiżlazzjoni soċjali b’rabta mat-toroq.

               Ġew ikkunsidrati erba’ pakketti ta’ politika, li jirriflettu livell dejjem ogħla ta’ intervent regolatorju u li jinvolvu livell dejjem jiżdied ta’ impatti mistennija. L-ewwel pakkett ta’ politika kien iffokat fuq il-kjarifikazzjoni tal-qafas legali. It-tieni pakkett ta’ politika kien iffokat fuq it-tisħiħ tal-infurzar. It-tielet pakkett ta’ politika kien iffokat fuq bidliet sostantivi fir-regoli, b’mod partikolari rigward il-kabotaġġ u l-istabbiliment, apparti l-miżuri koperti mill-ewwel żewġ pakketti ta’ politika. Ir-raba’ pakkett ta’ politika kien jinvolvi estensjoni tal-kamp ta’ applikazzjoni tar-Regolamenti għall-LCVs.

               L-għażla preferuta hija kombinament tat-tielet pakkett ta’ politika, b’emendi għar-regoli dwar il-kabotaġġ u għad-dispożizzjonijiet dwar l-istabbiliment, u estensjoni parzjali tar-Regolament (KE) Nru 1071/2009 għall-LCVs.

               B’mod ġenerali, din hija l-aktar għażla effettiva u huwa stmat li għandha tiġġenera ffrankar ta’ bejn EUR 2,7-5,2 biljun għan-negozji fl-UE-28 bejn l-2020 u l-2035. Huwa mistenni li tnaqqas il-ksur tar-regoli dwar il-kabotaġġ b’massimu ta’ 62 %, u li tnaqqas ir-riskju tal-ħolqien ta’ kumpaniji tal-isem b’madwar 10 %, li għandu jkollu impatt pożittiv fuq il-kundizzjonijiet tax-xogħol. Għandha twassal ukoll għall-professjonalizzazzjoni ulterjuri tal-operaturi tal-LCVs. Madankollu, l-għażla preferuta se twassal għal żieda fl-ispejjeż ta’ implimentazzjoni u ta’ infurzar ta’ bejn EUR 65-166 miljun għall-UE-28 bejn l-2020 u l-2035, li għandha titħallas mill-awtoritajiet nazzjonali. L-applikazzjoni parzjali tar-Regolament (KE) Nru 1071/2009 għall-LCVs se twassal ukoll għal spejjeż addizzjonali ta’ konformità għan-negozji fil-forma ta’ żieda ta’ 4-10 % fl-ispejjeż operatorji.

                  Il-proposta hija konformi mal-għażla preferuta fil-valutazzjoni tal-impatt.

               •Idoneità regolatorja u simplifikazzjoni

               Il-proposta tfittex li tissodisfa l-għan REFIT li tiżdied l-effettività u li jitnaqqsu l-piżijiet amministrattivi u regolatorji għan-negozji. Dan isir l-aktar permezz tal-aċċettazzjoni obbligatorja tad-dokumenti tat-trasport elettroniċi fit-trasport internazzjonali mill-awtoritajiet nazzjonali tal-infurzar u permezz ta’ regoli aktar ċari u armonizzati dwar l-aċċess għall-professjoni. Filwaqt li mistenni li l-ispejjeż ta’ infurzar għall-awtoritajiet pubbliċi jiżdiedu, din iż-żieda hija ħafna iżgħar mill-iffrankar għan-negozji, u xorta waħda hija ġġustifikata mit-titjib fil-kundizzjonijiet tal-kompetizzjoni, b’inqas każijiet ta’ ksur tar-regoli dwar il-kabotaġġ, bil-ħolqien ta’ inqas kumpaniji tal-isem u kundizzjonijiet tax-xogħol aħjar għall-ħaddiema fil-qasam tat-trasport.

               •Drittijiet fundamentali

               Il-proposta tirrispetta d-drittijiet fundamentali u tosserva l-prinċipji rikonoxxuti b'mod partikolari mill-Karta tad-Drittijiet Fundamentali tal-Unjoni Ewropea. B’mod partikolari, ladarba tipprevedi li trid tiġi inkluża dejta addizzjonali fir-reġistri elettroniċi nazzjonali tal-impriżi tat-trasport bit-triq u li din trid tiġi pproċessata mill-awtoritajiet nazzjonali, il-proposta hija konformi mal-Artikolu 8 tal-Karta tad-Drittijiet Fundamentali tal-Unjoni Ewropea, peress li din id-dejta hija meħtieġa biex jintlaħaq l-għan ta’ infurzar aħjar tad-dispożizzjonijiet tar-Regolamenti fil-livell nazzjonali u transfruntiera.

               4.IMPLIKAZZJONIJIET GĦALL-BAĠIT

                  Il-proposta mhi se jkollha l-ebda implikazzjoni fuq il-baġit tal-Unjoni.

               5.ELEMENTI OĦRAJN

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Jenħtieġ li tiġi żviluppata aktar l-informazzjoni dwar il-prevalenza tal-LCVs fit-trasport nazzjonali u internazzjonali f'isem ħaddieħor. Għalhekk, jeħtieġ li jkun hemm monitoraġġ mill-qrib u li jsir il-ġbir tad-dejta sabiex ikunu jistgħu jiġu segwiti x-xejriet tas-suq f’dan ir-rigward. Dan se jsir permezz ta’ kombinament tal-ġbir tad-dejta nazzjonali u ta’ rappurtar mill-Istati Membri. Jenħtieġ li dan il-monitoraġġ jibda minnufih wara d-dħul fis-seħħ tar-Regolamenti.

               •Spjegazzjoni fid-dettall tad-dispożizzjonijiet speċifiċi tal-proposta

               L-elementi ewlenin tal-proposta huma dawn li ġejjin:

               ir-Regolament (KE) Nru 1071/2009

               Artikolu 1 – Suġġett u kamp ta’ applikazzjoni

               L-Artikolu 1(4)(a) attwali jeskludi mill-kamp ta’ applikazzjoni tar-Regolament lill-operaturi tat-trasport bit-triq li joperaw biss b’LCVs, sakemm l-Istati Membri ma jistipulawx mod ieħor (ara s-sentenza introduttorja). Sabiex jiġi żgurat livell minimu ta’ professjonalizzazzjoni tas-settur tal-LCVs permezz ta’ regoli komuni u biex b’hekk jiġu approssimati l-kundizzjonijiet tal-kompetizzjoni bejn l-operaturi, qed jiġi propost li din id-dispożizzjoni titħassar u li ċerti regoli jsiru obbligatorji anki għal din il-kategorija ta’ operaturi.

               Għal dan l-għan, qed jiġi propost li jiżdied paragrafu 6 ġdid li jeskludi xi rekwiżiti tar-Regolament għall-operaturi tat-trasport bit-triq li joperaw biss b’LCVs, iżda mhux ir-rekwiżiti kollha. Ir-rekwiżiti għall-maniġer tat-trasport, ir-reputazzjoni tajba, il-kompetenza professjonali u l-obbligi relatati ma’ dawk ir-rekwiżiti mhux qed jiġu proposti bħala obbligatorji, iżda l-Istati Membri jistgħu jżommu l-possibbiltà li japplikawhom kif għamlu sa issa. B’kuntrast ma’ dan, qed jiġi propost li r-rekwiżiti dwar l-istabbiliment effettiv u stabbli u l-kapaċità finanzjarja xierqa japplikaw għall-operaturi tat-trasport bit-triq ta’ dan it-tip fl-Istati Membri kollha. Il-kamp ta’ applikazzjoni għad-differenzi bejn l-Istati Membri jitnaqqas kif imiss.

               Artikolu 3 – Rekwiżiti meħtieġa għall-eżerċizzju tal-professjoni ta’ operatur tat-trasport bit-triq

               Qed jiġi propost li l-paragrafu 2 jitħassar, minkejja li sa issa jippermetti li jiġu imposti kundizzjonijiet addizzjonali b’rabta mal-aċċess għall-professjoni, lil hinn mill-erba’ kriterji stabbiliti fl-Artikolu 3(1). Din il-possibbiltà wasslet għal diverġenzi fir-rigward tal-kundizzjonijiet tal-aċċess għall-professjoni. Għaldaqstant jenħtieġ li din il-possibbiltà titneħħa, anki għaliex instab li mhijiex meħtieġa għal bżonnijiet imperattivi.

               Artikolu 5 – Il-kondizzjonijiet fir-rigward tar-rekwiżit tal-istabbiliment

               Qed jiġi propost li t-termini tal-Artikolu 5 jiġu ċċarati sabiex jiġi żgurat li l-impriżi stabbiliti fi Stat Membru jkollhom attività reali u kontinwa hemmhekk. Fid-dettall, qed jiġi propost dan li ġej: fil-punt (a) qed tiżdied referenza għal kuntratti kummerċjali u tax-xogħol, li għaldaqstant ikollhom jinżammu wkoll fil-bini tal-impriżi fl-Istat Membru ta’ stabbiliment; il-punt (c) jinqasam fil-punti (c) u (d) sabiex ikun hemm distinzjoni aħjar bejn it-twettiq ta’ attivitajiet amministrattivi u kummerċjali u l-operazzjonijiet li jinvolvu l-vetturi; il-punt (e) jiżdied biex l-impriżi jkollhom iżommu l-assi u jimpjegaw il-persunal fl-Istat Membru ta’ stabbiliment b’mod proporzjonat għall-attività tagħhom.

               Artikolu 6 – Il-kondizzjonijiet fir-rigward tar-rekwiżit ta’ reputazzjoni tajba

               Fl-Artikolu 6 qed jiġu proposti għadd ta’ emendi biex il-valutazzjoni ta’ reputazzjoni tajba tiġi ċċarata u armonizzata aktar, u sabiex tiġi estiża l-lista ta’ ksur li jista’ jwassal għat-telf tar-reputazzjoni tajba. Fid-dettall, qed jiġi propost dan li ġej:

               il-paragrafu 1 jiġi emendat biex jiddefinixxi aħjar il-kategoriji ta’ persuni li jenħtieġ li l-imġiba tagħhom titqies għall-finijiet tal-valutazzjoni tar-reputazzjoni tajba ta’ impriża. Punt wieħed addizzjonali (vii) jiżdied fil-punt (a) tat-tielet subparagrafu, biex il-każijiet ta’ ksur serju tar-regoli tat-taxxa nazzjonali jitqiesu fil-valutazzjoni tar-reputazzjoni tajba tal-maniġer tat-trasport jew tal-impriża tat-trasport. Żewġ punti addizzjonali (xi) u (xii) jiżdiedu fil-punt (b) tat-tielet subparagrafu, biex il-każijiet ta’ ksur serju tar-regoli tal-UE dwar il-postazzjoni tal-ħaddiema u l-liġiapplikabbli għall-obbligi kuntrattwali jitqiesu fil-valutazzjoni tar-reputazzjoni tajba tal-maniġer tat-trasport jew tal-impriża tat-trasport. L-Artikolu 6(2) jiġi emendat biex jispeċifika iktar il-proċedura amministrattiva li trid tiġi segwita mill-awtorità kompetenti tal-Istat Membru ta’ stabbiliment ta’ impriża tat-trasport jew mill-maniġer tat-trasport wara li jkun sar ksur serju tar-regoli nazzjonali jew tal-UE, sabiex jiġi stabbilit jekk l-impriża tat-trasport jew il-maniġer tat-trasport ikkonċernati tilfux ir-reputazzjoni tajba. Paragrafu ġdid 2a jissostitwixxi dak li qabel kien il-punt (b) tal-Artikolu 6(2), u dan jispeċifika li l-Kummissjoni għandha s-setgħa li tadotta atti delegati li jistabbilixxu ksur tar-regoli tal-Unjoni u li jistgħu jwasslu għat-telf tar-reputazzjoni tajba, apparti dawk stabbiliti fl-Anness IV. F’dan il-kuntest, qed jiġi propost li l-Kummissjoni tingħata s-setgħa li tiddefinixxi l-grad ta’ serjetà tal-ksur anki skont il-potenzjal tiegħu li jfixkel il-kompetizzjoni (l-aktar b’rabta mar-regoli dwar il-kabotaġġ). Minħabba l-effetti tagħhom fuq il-kompetizzjoni, jenħtieġ li l-każijiet ta’ ksur li x’aktarx idgħajfu l-kundizzjonijiet tax-xogħol jiġu ttrattati bl-istess mod
                  14
               .

               Artikolu 7 – Il-kondizzjonijiet fir-rigward tar-rekwiżit tal-pożizzjoni finanzjarja

               Qed jiġi propost li l-paragrafu 1 jiġi emendat biex jipprevedi kundizzjonijiet speċifiċi u inqas stretti, li jridu jiġu ssodisfati mill-operaturi tat-trasport bit-triq li joperaw biss b’LCVs. Fil-paragrafu 2, qed jiġi propost li jiġu ċċarati l-mezzi li permezz tagħhom l-impriżi jistgħu jagħtu prova tal-pożizzjoni finanzjarja tagħhom fin-nuqqas ta’ kontijiet annwali ċċertifikati, sabiex tkun tista’ ssir il-valutazzjoni tal-konformità ma’ dan il-kriterju minn dawk li jinfurzaw il-liġi, b’mod partikolari għal impriżi li jkunu għadhom kemm inħolqu u li sa dak il-ħin ma jkollhomx kontijiet iċċertifikati.

               Artikolu 13 – Proċedura għas-sospensjoni u l-irtirar ta’ awtorizzazzjonijiet

               L-emenda proposta għall-Artikolu 13(1)(c) tiċċara l-pożizzjoni tal-awtoritajiet kompetenti f’każ li l-impriżi ma jibqgħux jikkonformaw mar-rekwiżit tal-pożizzjoni finanzjarja. Fi ħdan il-limitu ta’ żmien stabbilit, huwa mistenni li l-impriża turi li dak ir-rekwiżit ġie ssodisfat mill-ġdid (u mhux biss li dan ikun se jiġi ssodisfat fil-futur).

               Artikolu 14 – Id-dikjarazzjoni tal-inkompetenza tal-maniġer tat-trasport

               Qed jiġi propost li jiġi speċifikat li, wara li maniġer tat-trasport ikun tilef ir-reputazzjoni tajba,  dan ma jistax jiġi riabilitat mill-awtorità kompetenti qabel sena mid-data tat-telf tar-reputazzjoni tajba (ara s-subparagrafu l-ġdid li ġie miżjud mal-paragrafu 1). L-intenzjoni hija li jiġu evitati diverġenzi importanti bejn l-Istati Membri rigward dan il-punt.

               Artikolu 16 – Reġistri elettroniċi nazzjonali

               Fil-paragrafu 2 qed jiġi propost li jiżdiedu xi elementi ta’ informazzjoni li jridu jiġu inklużi fir-reġistri elettroniċi nazzjonali. Dan għandu jippermetti l-infurzar aħjar tar-regoli dwar l-aċċess għall-professjoni.

               Artikolu 18 – Il-kooperazzjoni amministrattiva bejn l-Istati Membri

               Qed jiġi propost li t-termini tal-kooperazzjoni bejn l-Istati Membri jiġu speċifikati iktar. B’mod partikolari, qed jiġi propost li jiġi stabbilit perjodu massimu ta’ żmien li fih l-Istati Membri għandhom iwieġbu għal talbiet motivati minn Stati Membri oħra u jiġi stabbilit obbligu għall-Istati Membri biex iwettqu spezzjonijiet b’rabta man-nuqqas ta’ konformità mal-kriterji dwar l-istabbiliment minn impriżi stabbiliti fit-territorji tagħhom fuq il-bażi ta’ evidenza pprovduta minn Stati Membri oħra.

               Artikolu 26 – Rappurtar

               Qed jiġi propost li l-Istati Membri jgħarrfu lill-Kummissjoni bl-informazzjoni dwar l-attivitajiet tal-operaturi tat-trasport bit-triq li joperaw b’LCVs fit-territorju tagħhom (il-paragrafu 3 l-ġdid). L-abbozz tal-paragrafu 4 l-ġdid jistipula li sa tmiem l-2024, il-Kummissjoni għandha tgħarraf lill-Parlament Ewropew u lill-Kunsill dwar il-preżenza ta’ operaturi ta’ LCVs fit-trasport nazzjonali u internazzjonali bit-triq u li, fuq din il-bażi, se terġa’ tivvaluta jekk hemmx bżonn li jiġu proposti miżuri addizzjonali.

               Anness IV – Il-ksur l-aktar serju għall-finijiet tal-Artikolu 6(2)(a)

               Il-punt (b) tal-paragrafu 1 qed jiġi emendat sabiex ikun konsistenti mar-Regolament (KE) Nru 561/2006 dwar l-armonizzazzjoni ta’ ċerta leġislazzjoni soċjali li għandha x’taqsam mat-trasport bit-triq
                  15
                u sabiex tiġi eliminata l-inċertezza legali fl-implimentazzjoni tagħha.

               ir-Regolament (KE) Nru 1072/2009

               Artikolu 1 – Kamp ta' applikazzjoni

               Fil-paragrafu 1 qed jiddaħħal subparagrafu ġdid li jiċċara li t-trasport ta’ kontejners jew ta’ palits vojta jrid jitqies bħala trasport f’isem ħaddieħor biss jekk ikun soġġett għal kuntratt tat-trasport konkluż bejn destinatarju u konsenjatur.

               Artikolu 2 – Definizzjonijiet

               Il-punt 6 qed jiġi emendat biex jiċċara li operazzjoni ta’ kabotaġġ tista’ tinvolvi diversi punti tat-tagħbija, diversi punti tal-kunsinna jew diversi punti tat-tagħbija u tal-kunsinna.

               Artikolu 8 – Kabotaġġ – prinċipju ġenerali

               Ġew proposti l-emendi li ġejjin:

               Fil-paragrafu 2 tneħħa l-għadd massimu ta’ operazzjonijiet ta’ kabotaġġ li jistgħu jitwettqu fi Stat Membru ospitanti wara li jitneħħa t-trasport internazzjonali li jkun dieħel, filwaqt li tnaqqas l-għadd massimu ta’ jiem għat-twettiq ta’ operazzjonijiet ta’ kabotaġġ ta’ dan it-tip. B’konformità mal-konklużjonijiet tal-Valutazzjoni tal-Impatt, dawn l-emendi jiffaċilitaw l-infurzar tar-regoli. Fil-paragrafu 3 tħassar ir-rekwiżit li tingħata evidenza għal kull operazzjoni ta’ kabotaġġ, peress li bħala konsegwenza tal-emenda għall-paragrafu 2, dan jisfa bla bżonn. L-abbozz ġdid tal-paragrafu 4a jispeċifika li l-evidenza ta’ konformità mar-restrizzjonijiet tal-kabotaġġ għandha tingħata waqt li jkun qed isir il-kontroll fil-ġenb tat-triq, u possibbilment permezz ta’ mezzi elettroniċi, biex b’hekk jiġu ssimplifikati l-proċeduri u titneħħa l-inċertezza legali fir-rigward taż-żmien li fih trid tiġi ppreżentata l-evidenza.

               Artikolu 10 – Proċedura ta’ salvagwardja

               Wara t-tħassir propost tal-Artikolu 15, qed jiġi propost li l-Artikolu 10(3) jiġi emendat sabiex tiġi aġġornata r-referenza għall-proċedura rilevanti ta’ kumitat.

               Artikolu 10a – Kabotaġġ – sistemi ta’ kontroll

               L-Artikolu 10a qed jiżdied sabiex ikun meħtieġ li l-Istati Membri jwettqu ammont minimu ta’ kontrolli tal-konformità mad-dispożizzjonijiet dwar il-kabotaġġ (jiġifieri 2 % tal-operazzjonijiet ta’ kabotaġġ mill-1 ta’ Jannar 2020 u 3 % mill-1 ta’ Jannar 2022). L-istess Artikolu jistipula wkoll li l-Istati Membri għandhom iwettqu għadd minimu ta’ kontrolli miftiehma fil-ġenb tat-triq fis-sena (3) b’konformità mad-dispożizzjonijiet tar-Regolament dwar il-kabotaġġ.

               Artikolu 14a – Responsabbiltà

               Qed jiġi propost li jiġi speċifikat li l-ispedituri u l-ispedizjonieri għandhom ikunu soġġetti għal sanzjonijiet f’każ li jikkummissjonaw b’mod konxju servizzi tat-trasport li jinvolvi ksur tad-dispożizzjonijiet tar-Regolament.

               Artikolu 17 – Rappurtar

               Qed jiġi propost li jiġu emendati l-paragrafi 1 u 2, filwaqt li tiġi speċifikata d-data sa meta l-Istati Membri huma mitluba jirrappurtaw lill-Kummissjoni dwar l-għadd ta’ liċenzji Komunitarja, ta’ kopji veri ċertifikati u ta’ attestazzjonijiet tax-xufiera maħruġa matul is-sena kalendarja ta’ qabel, jiġifieri sal-31 ta’ Jannar tas-sena ta’ wara. L-abbozz ġdid tal-paragrafu 3 jeħtieġ li l-Istati Membri jirrappurtaw lill-Kummissjoni dwar l-għadd ta’ kontrolli tal-kabotaġġ li jiġu mwettqa matul is-sena ta’ qabel.

               2017/0123 (COD)

               Proposta għal

               REGOLAMENT TAL-PARLAMENT EWROPEW U TAL-KUNSILL

               li jemenda r-Regolament (KE) Nru 1071/2009 u r-Regolament (KE) Nru 1072/2009 bl-għan li jiġu adattati għall-iżviluppi fis-settur

               (Test b’rilevanza għaż-ŻEE)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1) tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  16
               ,

               Wara li kkunsidraw l-opinjoni tal-Kumitat tar-Reġjuni
                  17
               ,

               Filwaqt li jaġixxu skont il-proċedura leġiżlattiva ordinarja,

               Billi:

               (1)L-esperjenza miksuba bl-implimentazzjoni tar-Regolament (KE) Nru 1071/2009
                  18
                u tar-Regolament (KE) Nru 1072/2009
                  19
                uriet li r-regoli previsti f’dawn ir-regolamenti offrew lok għal titjib fil-kuntest ta’ għadd ta’ punti.

               (2)Sa issa, u sakemm ma jiġix stipulat mod ieħor fil-liġi nazzjonali, ir-regoli dwar l-aċċess għall-professjoni ta’ operatur tat-trasport bit-triq ma japplikawx għall-impriżi li jeżerċitaw il-professjoni ta’ operatur ta’ trasport tal-merkanzija bit-triq biss, permezz ta’ vetturi bil-mutur b’massa mgħobbija permissibbli li ma taqbiżx it-3,5 tunnellati jew kombinamenti ta’ vetturi b’massa mgħobbija permissibbli li ma taqbiżx it-3,5 tunnellati. L-għadd ta’ tali impriżi, li huma attivi f’operazzjonijiet tat-trasport nazzjonali u internazzjonali, qed jiżdied. B’riżultat ta’ dan, bosta Stati Membri ddeċidew li japplikaw, għal dawk l-impriżi, ir-regoli dwar l-aċċess għall-professjoni ta’ operatur tat-trasport bit-triq li ġew stipulati fir-Regolament (KE) Nru 1071/2009. Sabiex jiġi żgurat livell minimu ta’ professjonalizzazzjoni tas-settur bl-użu ta’ vetturi b’massa mgħobbija permissibbli li ma taqbiżx it-3,5 tunnellati skont regoli komuni, u biex b’hekk titwettaq l-approssimazzjoni tal-kundizzjonijiet tal-kompetizzjoni bejn l-operaturi kollha, jenħtieġ li din id-dispożizzjonititħassar, filwaqt li jenħtieġ li r-rekwiżiti dwar l-istabbiliment effettiv u stabbli u l-kapaċità finanzjarja xierqa jsiru obbligatorji.

               (3)Bħalissa, l-Istati Membri huma intitolati li jagħmlu l-aċċess għall-professjoni ta’ operatur tat-trasport bit-triq soġġett għal rekwiżiti li huma addizzjonali għal dawk speċifikati fir-Regolament (KE) Nru 1071/2009. Ma ntweriex li din il-possibbiltà hi meħtieġa sabiex jingħata rispons għall-ħtiġijiet imperattivi, u din wasslet għal diverġenzi fir-rigward ta’ tali aċċess. Għaldaqstant, jenħtieġ li dintitneħħa.

               (4)Jeħtieġ li jiġi żgurat li l-operaturi tat-trasport bit-triq li jkunu stabbiliti fi Stat Membru jkollhom preżenza reali u kontinwa f’dak l-Istat Membru, u li dawn imexxu n-negozju tagħhom minn hemm. Għalhekk, u fid-dawl tal-esperjenza miksuba, jeħtieġ li jiġu ċċarati d-dispożizzjonijiet dwar l-eżistenza ta’ stabbiliment effettiv u stabbli.

               (5)Sa fejn l-aċċess għall-professjoni jiddependi fuq ir-reputazzjoni tajba tal-impriża kkonċernata, huma meħtieġa kjarifiki rigward il-persuni li l-aġir tagħhom irid jiġi kkunsidrat, il-proċeduri amministrattivi li jridu jiġu segwiti u l-perjodi ta’ stennija fir-rigward tar-riabilitazzjoni ladarba maniġer tat-trasport jitlef ir-reputazzjoni tajba.

               (6)Fid-dawl tal-potenzjal tagħhom li jaffettwaw b’mod konsiderevoli l-kundizzjonijiet għal kompetizzjoni ġusta fis-suq tat-trasport tal-merkanzija bit-triq, jenħtieġ li l-każijiet ta’ ksur serju tar-regoli tat-taxxa nazzjonali jiġu miżjuda mal-elementi rilevanti għall-valutazzjoni tar-reputazzjoni tajba.

               (7)Fid-dawl tal-potenzjal tagħhom li jaffettwaw b’mod konsiderevoli s-suq tat-trasport tal-merkanzija bit-triq, kif ukoll il-protezzjoni soċjali tal-ħaddiema, jenħtieġ li l-każijiet ta’ ksur serju tar-regoli tal-Unjoni dwar il-postazzjoni tal-ħaddiema u l-liġijiet applikabbli għall-obbligi kuntrattwali jiġu miżjuda mal-elementi rilevanti għall-valutazzjoni tar-reputazzjoni tajba.

               (8)Minħabba l-importanza ta’ kompetizzjoni ġusta fis-suq, jenħtieġ li l-ksur tar-regoli tal-Unjoni li huwa rilevanti għal din il-kwistjoni jiġi kkunsidrat fil-kuntest tal-valutazzjoni tar-reputazzjoni tajba tal-maniġers tat-trasport u tal-impriżi tat-trasport. Jenħtieġ li l-għoti tas-setgħa lill-Kummissjoni li tiddefinixxi l-grad ta’ serjetà tal-każijiet ta’ ksur rilevanti jiġi ċċarat skont il-każ.

               (9)L-awtoritajiet nazzjonali kompetenti sabu diffikultajiet biex jidentifikaw id-dokumenti li jistgħu jiġu ppreżentati mill-impriżi tat-trasport bħala prova tal-pożizzjoni finanzjarja tagħhom, b’mod partikolari fin-nuqqas ta’ kontijiet annwali ċċertifikati. Jenħtieġ li r-regoli dwar l-evidenza meħtieġa bħala prova tal-pożizzjoni finanzjarja jiġu ċċarati.

               (10)Jenħtieġ li l-impriżi li jeżerċitaw il-professjoni ta’ operatur tat-trasport tal-merkanzija bit-triq permezz ta’ vetturi bil-mutur biss b’massa mgħobbija permissibbli li ma taqbiżx it-3,5 tunnellati jew kombinamenti ta’ vetturi b’massa mgħobbija permissibbli li ma taqbiżx it-3,5 tunnellati jkollhom livell minimu ta’ pożizzjoni finanzjarja biex jiġi żgurat li jkollhom il-mezzi biex iwettqu operazzjonijiet fuq bażi stabbli u fit-tul. Madankollu, peress li ġeneralment l-operazzjonijiet ikkonċernati jkunu ta’ daqs limitat, jenħtieġ li r-rekwiżiti korrispondenti jkunu inqas stretti minn dawk applikabbli għall-operaturi li jagħmlu użu minn vetturi jew minn kombinamenti ta’ vetturi li jaqbżu dak il-limitu.

               (11)Jenħtieġ li l-informazzjoni dwar l-operaturi tat-trasport fir-reġistri elettroniċi nazzjonali tkun kemm jista’ jkun kompluta sabiex l-awtoritajiet nazzjonali responsabbli għall-infurzar tar-regoli rilevanti jkun jista’ jkollhom stampa ġenerali sodisfaċenti tal-operaturi li jkunu qegħdin jiġu investigati. B’mod partikolari, l-informazzjoni dwar in-numru ta’ reġistrazzjoni tal-vetturi għad-dispożizzjoni tal-operaturi, l-għadd ta’ impjegati li jqabbdu l-operaturi, il-klassifikazzjoni tar-riskju tagħhom u l-informazzjoni finanzjarja bażika tagħhom għandhom jippermettu li jkun hemm infurzar aħjar tar-Regolament (KE) Nru 1071/2009 u tar-Regolament (KE) Nru 1072/2009 kemm fil-livell nazzjonali kif ukoll fil-livell tranfruntiera. Għalhekk, jenħtieġ li r-regoli dwar ir-reġistru elettroniku nazzjonali jiġu emendati skont dan.

               (12)Id-definizzjoni tal-aktar ksur serju b’rabta mal-qbiż tal-ħin tas-sewqan ta’ kuljum, kif stipulat fl-Anness IV tar-Regolament (KE) Nru 1071/2009, ma taqbilx mad-dispożizzjoni rilevanti eżistenti stabbilita fir-Regolament (KE) Nru 561/2006 tal-Parlament Ewropew u tal-Kunsill
                  20
               . Dik l-inkonsistenza twassal għal inċertezza u għal prattiki diverġenti fost l-awtoritajiet nazzjonali, kif ukoll għal diffikultajiet fl-infurzar tar-regoli inkwistjoni. Għalhekk, jenħtieġ li din id-definizzjoni tiġi ċċarata sabiex jiġi żgurat li jkun hemm konsistenza bejn iż-żewġ Regolamenti.

               (13)Jenħtieġ li r-regoli dwar it-trasport nazzjonali li jsir fuq bażi temporanja minn operaturi tat-trasport bit-triq mhux residenti fi Stat Membru ospitanti (“kabotaġġ”) ikunu ċari, sempliċi u faċli biex jiġu infurzati, filwaqt li jżommu wkoll, b’mod ġenerali, il-livell ta’ liberalizzazzjoni li nkiseb sa issa.

               (14)Għal dan l-għan, u sabiex jiġu ffaċilitati l-kontrolli u jiġu eliminati l-inċertezzi, jenħtieġ li titneħħa l-limitazzjoni fuq l-għadd ta’ operazzjonijiet ta’ kabotaġġ wara li jkun sar trasport internazzjonali, filwaqt li jenħtieġ li jitnaqqsu l-għadd ta’ jiem disponibbli għal operazzjonijiet ta’ dan it-tip.

               (15)Jenħtieġ li ssir kjarifika dwar il-mezzi li bihom l-operaturi tat-trasport bit-triq jistgħu jagħtu prova tal-konformità mar-regoli għal operazzjonijiet ta’ kabotaġġ. Jenħtieġ li l-użu u t-trażsmissjoni ta’ informazzjoni elettronika dwar it-trasport jiġu rikonoxxuti bħala mezzi ta’ dan it-tip, u dan għandu jissimplifika l-forniment ta’ evidenza rilevanti u l-ipproċessar ta’ tali dejta mill-awtoritajiet kompetenti. Jenħtieġ li l-format li jintuża għal dak l-għan jiżgura l-affidabbiltà u l-awtentiċità. Meta wieħed iqis l-użu dejjem jiżdied tal-iskambju elettroniku effiċjenti ta’ informazzjoni fit-trasport u fil-loġistika, huwa importanti li tiġi żgurata l-koerenza tal-oqfsa regolatorji u tad-dispożizzjonijiet li jindirizzaw is-simplifikazzjoni tal-proċeduri amministrattivi.

               (16)L-impriżi tat-trasport huma d-destinatarji tar-regoli dwar it-trasport internazzjonali u bħala tali huma soġġetti għall-konsegwenzi ta’ kwalunkwe ksur li jistgħu jwettqu. Madankollu, sabiex jiġu evitati abbużi minn impriżi li jikkuntrattaw servizzi tat-trasport minn operaturi ta’ trasport tal-merkanzija bit-triq, jenħtieġ li l-Istati Membri jipprevedu wkoll sanzjonijiet għall-ispedituri u għall-ispedizjonieri f’każ li jikkummissjonaw, b’mod intenzjonat, servizzi tat-trasport li jinvolvu ksur tad-dispożizzjonijiet tar-Regolament (KE) Nru 1072/2009.

               (17)Sa fejn dan ir-Regolament jintroduċi grad ta’ armonizzazzjoni f’ċerti oqsma li sa issa għadhom ma ġewx armonizzati mid-dritt tal-Unjoni, b’mod partikolari f’dak li għandu x’jaqsam mat-trasport b’vetturi kummerċjali ħfief u l-prattiki ta’ infurzar, l-għanijiet tiegħu, jiġifieri l-approssimazzjoni tal-kundizzjonijiet tal-kompetizzjoni u t-titjib tal-infurzar, ma jistgħux jinkisbu b’mod suffiċjenti mill-Istati Membri iżda pjuttost, minħabba n-natura tal-għanijiet mixtieqa u n-natura transfruntiera tat-trasport bit-triq, jistgħu jinkisbu aħjar fil-livell tal-Unjoni. Għaldaqstant, l-UE tista’ tadotta miżuri skont il-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stipulat f'dak l-Artikolu, dan ir-Regolament ma jmurx lil hinn minn dak li huwa meħtieġ biex jinkisbu l-għanijiet mixtieqa.

               (18)Sabiex jiġu kkunsidrati l-iżviluppi tas-suq u l-progress tekniku, jenħtieġ li l-Kummissjoni tingħata s-setgħa tadotta l-atti skont l-Artikolu 290 tat-Trattat dwar il-Funzjonament tal-Unjoni Ewropea sabiex temenda l-Annessi I, II u III tar-Regolament (KE) Nru 1071/2009, tissupplimenta dak ir-Regolament billi tfassal lista ta’ kategoriji, tipi u gradi ta’ serjetà ta’ ksur serju li, flimkien ma’ dak stabbilit fl-Anness IV tar-Regolament (KE) Nru 1071/2009 jista’ jwassal għat-telf tar-reputazzjoni tajba, u temenda l-Annessi I, II u III tar-Regolament (KE) Nru 1072/2009. Huwa partikolarment importanti li l-Kummissjoni twettaq konsultazzjonijiet xierqa matul ix-xogħol tagħha ta’ tħejjija, anke fil-livell ta’ esperti, u li dawk il-konsultazzjonijiet jiġu mwettqa f’konformità mal-prinċipji stipulati fil-Ftehim Interistituzzjonali dwar it-Tfassil Aħjar tal-Liġijiet tat-13 ta’ April 2016
                  21
               . B’mod partikolari sabiex tiġi żgurata parteċipazzjoni ndaqs fit-tħejjija tal-atti delegati, jenħtieġ li l-Parlament Ewropew u l-Kunsill jirċievu d-dokumenti kollha fl-istess waqt li jirċevuhom l-esperti tal-Istati Membri, u jenħtieġ li l-esperti tagħhom ikollhom aċċess b’mod sistematiku għal-laqgħat tal-gruppi ta’ esperti tal-Kummissjoni li jittrattaw it-tħejjija tal-atti delegati.

               (19)Għalhekk, jenħtieġ li r-Regolament (KE) Nru 1071/2009 u r-Regolament (KE) Nru 1072/2009 jiġu emendati skont dan,

               ADOTTAW DAN IR-REGOLAMENT:

               Artikolu 1

               Ir-Regolament (KE) Nru 1071/2009 huwa emendat kif ġej:

               (1)L-Artikolu 1 huwa emendat kif ġej:

               (a)il-paragrafu 4 huwa emendat kif ġej:

               (i) il-punt (a) jitħassar;

               (ii) il-punt (b) jinbidel b’dan li ġej:

               “(b) impriżi li jeżerċitaw servizzi ta’ trasport bit-triq tal-passiġġieri għal finijiet mhux kummerċjali, jew li għandhom professjoni prinċipali differenti minn dik ta’ operatur tat-trasport bit-triq tal-passiġġieri.

               Kull trasport bit-triq li għalih ma tingħata ebda remunerazzjoni u li ma joħloq ebda dħul, bħat-trasport ta’ persuni għal għanijiet ta’ karità jew għal użu strettament privat, għandu jiġi kkunsidrat bħala trasport esklużivament għal finijiet mhux kummerċjali;”;

               (b)jiżdied il-paragrafu 6 li ġej:

               “6. L-Artikolu 3(1)(b) u (d) u l-Artikoli 4, 6, 8, 9, 14, 19 u 21 ma għandhomx japplikaw għal impriżi li jeżerċitaw il-professjoni ta’ operatur ta’ trasport tal-merkanzija bit-triq permezz ta’ vetturi bil-mutur biss b’massa mgħobbija permissibbli li ma taqbiżx it-3,5 tunnellati jew kombinamenti ta’ vetturi b’massa mgħobbija permissibbli li ma taqbiżx it-3,5 tunnellati.

               Madankollu, l-Istati Membri jistgħu:

               (a)jitolbu lil dawk l-impriżi japplikaw id-dispożizzjonijiet kollha msemmija fl-ewwel subparagrafu, jew uħud minnhom;

               (b)inaqqsu l-limitu msemmi fl-ewwel subparagrafu għall-kategoriji kollha tal-operazzjonijet tat-trasport bit-triq, jew għal xi wħud minnhom.”;

               (2)fl-Artikolu 3, jitħassar il-paragrafu 2;

               (3)L-Artikolu 5 huwa emendat kif ġej:

               (a)il-punt (a) jinbidel b’dan li ġej:

               “(a) ikollha bini li fih iżżomm id-dokumenti tan-negozju ewlieni tagħha, partikolarment il-kuntratti kummerċjali, id-dokumenti ta’ kontabbiltà tagħha, id-dokumenti dwar il-ġestjoni tal-persunal, il-kuntratti tax-xogħol, id-dokumenti li jkun fihom data relatata mal-ħin tas-sewqan u l-mistrieħ u kwalunkwe dokument ieħor li għalih l-awtorità kompetenti jrid ikollha aċċess biex tivverifika l-konformità mal-kondizzjonijiet stabbiliti f’dan ir-Regolament;”;

               (b)il-punt (c) jinbidel b'dan li ġej:

               “(c) twettaq b’mod effettiv u kontinwu l-attivitajiet amministrattivi u kummerċjali tagħha bit-tagħmir u bil-faċilitajiet xierqa f’bini li jkun jinsab f’dak l-Istat Membru;”;

               (c)jiżdied il-punt (d) li ġej:

               “(d) timmaniġġa l-operazzjonijiet tat-trasport imwettqa bil-vetturi msemmija fil-punt (b) permezz tat-tagħmir tekniku xieraq li jkun jinsab f’dak l-Istat Membru;”;

               (d)jiżdied il-punt (e) li ġej:

               “(e) iżżomm assi u timpjega persunal b’mod li hu proporzjonat mal-attività tal-kumpanija.”;

               (4)L-Artikolu 6 huwa emendat kif ġej:

               (a)il-paragrafu 1 huwa emendat kif ġej:

               (i) it-tieni subparagrafu jinbidel b'dan li ġej:

               “Meta jiġu biex jistabbilixxu jekk impriża tissodisfax dak ir-rekwiżit jew le, l-Istati Membri għandhom jikkunsidraw l-aġir tal-impriża, il-maniġers tat-trasport, id-diretturi eżekuttivi, is-soċji solidali fil-każ ta’ partenarjati, rappreżentanti legali oħra u kwalunkwe persuna rilevanti oħra skont kif jiddetermina l-Istat Membru. Kull referenza f’dan l-Artikolu għal kundanni, pieni jew ksur għandha tinkludi kundanni, pieni jew ksur tal-impriża nfisha, tal-maniġers tat-trasport tagħha, tad-diretturi eżekuttivi, tas-soċji solidali fil-każ ta’ partenarjati, ta’ rappreżentanti legali oħra u ta’ kull persuna rilevanti oħra skont kif jiddetermina l-Istat Membru.”;

               (ii) fil-punt (a) tat-tielet subparagrafu jiżdied il-punt (vii) li ġej:

               “(vii) il-liġi tat-taxxa.”;

               (iii) fil-punt (b) tat-tielet subparagrafu jiżdiedu l-punti (xi) u (xii) li ġejjin:

               “(xi) il-postazzjoni tal-ħaddiema;

               (xii) il-liġi applikabbli għall-obbligi kuntrattwali.”;

               (b)il-paragrafu 2 jinbidel b’dan li ġej:

               “2. Għall-finijiet tal-punt (b) tat-tielet subparagrafu tal-paragrafu 1, meta l-maniġer ta’ trasport jew l-impriża tat-trasport ikunu ġew ikkundannati għal reati kriminali serji jew ġew mogħtija piena għal wieħed mill-aktar ksur serju ta’ regoli tal-Unjoni fi Stat Membru wieħed jew iżjed, kif stabbilit fl-Anness IV, l-awtorità kompetenti tal-Istat Membru ta’ stabbiliment għandha twettaq u tikkompleta proċedura amministrattiva b’mod adattat u f’waqtu, li għandha tinkludi, jekk ikun xieraq, kontroll fuq il-post fil-bini tal-impriża kkonċernata.

               Matul il-proċedura amministrattiva, il-maniġer tat-trasport jew rappreżentanti legali oħra tal-impriża tat-trasport għandhom, skont il-każ, jingħataw id-dritt li jippreżentaw l-argumenti u l-ispjegazzjonijiet tagħhom.

               Matul il-proċedura amministrattiva, l-awtorità kompetenti għandha tivvaluta jekk, minħabba ċirkostanzi speċifiċi, it-telf ta’ reputazzjoni tajba jikkostitwix rispons sproporzjonat fil-każ individwali. F’dik il-valutazzjoni, l-awtorità kompetenti għandha tikkunsidra l-għadd ta’ każijiet ta’ ksur serju ta’ regoli nazzjonali u tal-Unjoni kif imsemmi fit-tielet subparagrafu tal-paragrafu 1, kif ukoll l-għadd tal-aktar ksur serju ta’ regoli tal-Unjoni, kif stabbilit fl-Anness IV, li għalihom ikunu nstabu ħatja jew ingħataw pieni l-maniġer tat-trasport jew l-impriża tat-trasport. Kull sejba bħal din għandha tkun debitament motivata u ġustifikata.

               Meta l-awtorità kompetenti ssib li t-telf tar-reputazzjoni tajba jkun sproporzjonat, din għandha tiddeċiedi li l-impriża kkonċernata għadha impriża ta’ reputazzjoni tajba. Ir-raġunijiet għal din id-deċiżjoni għandhom jiġu reġistrati fir-reġistru nazzjonali. In-numru ta’ tali deċiżjonijiet għandu jiġi indikat fir-rapport imsemmi fl-Artikolu 26(1).

               Meta l-awtorità kompetenti ma ssibx li t-telf ta’ reputazzjoni tajba jkun sproporzjonat, il-kundanna jew il-piena għandhom iwasslu għat-telf tar-reputazzjoni tajba;”;

               (c)jiddaħħal il-paragrafu 2a li ġej:

               “2a. Il-Kummissjoni għandha s-setgħa tadotta atti delegati f’konformità mal-Artikolu 24 li jistabbilixxu lista tal-kategoriji, tat-tipi u tal-gradi ta’ serjetà ta’ ksur serju ta’ regoli tal-Unjoni msemmija fil-punt (b) tat-tielet subparagrafu tal-paragrafu 1, li flimkien ma’ dawk stabbiliti fl-Anness IV, jistgħu jwasslu għat-telf tar-reputazzjoni tajba. Meta jistabbilixxu l-prijoritajiet għal verifiki skont l-Artikolu 12(1), l-Istati Membri għandhom iqisu l-informazzjoni dwar dak il-ksur, inkluż l-informazzjoni mingħand Stati Membri oħra.

               Għal dak il-għan, il-Kummissjoni għandha:

               (a)tistabbilixxi l-kategoriji u t-tipi ta’ ksur li jseħħu l-aktar ta’ spiss;

               (b)tiddefinixxi l-grad ta’ serjetà tal-każijiet ta’ ksur skont il-potenzjal tagħhom li joħolqu riskju ta’ fatalitajiet jew ta’ korrimenti serji, u li jgħawġu l-kompetizzjoni fis-suq tat-trasport bit-triq, inkluż billi jdgħajfu l-kundizzjonijiet tax-xogħol tal-ħaddiema fis-settur tat-trasport;

                  (c)
                     tipprovdi l-frekwenza ta’ okkorrenzi li lil hinn minnha ksur ripetut għandu jitqies bħala iżjed serju, filwaqt li jittieħed f’kunsiderazzjoni n-numru ta’ xufiera li jintużaw għall-attivitajiet tat-trasport immexxija mill-maniġer tat-trasport.”;

               (5)L-Artikolu 7 huwa emendat kif ġej:

               (a)fil-paragrafu 1, l-ewwel subparagrafu jinbidel b'dan li ġej:

               “Sabiex jiġi ssodisfat ir-rekwiżit stabbilit fl-Artikolu 3(1)(c), impriża għandha, fuq bażi permanenti, tkun kapaċi tissodisfa l-obbligi finanzjarji tagħha matul is-sena finanzjarja annwali. L-impriża għandha turi, abbażi tal-kontijiet annwali ċċertifikati minn awditur jew minn persuna akkreditata kif xieraq, li, kull sena, din ikollha għad-disposizzjoni tagħha kapital ta’ ekwità li jammonta għal mill-anqas EUR 9 000 meta tintuża vettura waħda biss u għal EUR 5 000 għal kull vettura addizzjonali li tintuża. L-impriżi li jeżerċitaw il-professjoni ta’ operatur tat-trasport tal-merkanzija bit-triq permezz ta’ vetturi bil-mutur biss b’massa mgħobbija permissibbli li ma taqbiżx it-3,5 tunnellati jew kombinamenti ta’ vetturi b’massa mgħobbija permissibbli li ma taqbiżx it-3,5 tunnellati għandhom juru, abbażi tal-kontijiet annwali ċċertifikati minn awditur jew minn persuna akkreditata kif xieraq, li, kull sena, dawn għandhom għad-dispożizzjoni tagħhom kapital ta’ ekwità li jammonta għal mill-anqas EUR 1 800 meta tintuża vettura waħda biss u għal EUR 900 għal kull vettura addizzjonali li tintuża.”;

               (b)il-paragrafu 2 jinbidel b’dan li ġej:

               “2. B’deroga mill-paragrafu 1, fin-nuqqas ta’ kontijiet annwali ċċertifikati, l-awtorità kompetenti għandha taqbel li impriża turi l-pożizzjoni finanzjarja tagħha permezz ta’ ċertifikat, bħal garanzija bankarja, dokument maħruġ minn istituzzjoni finanzjarja li jistabbilixxi l-aċċess għall-kreditu f’isem l-impriża jew dokument vinkolanti ieħor li juri li l-impriża għandha għad-dispożizzjoni tagħha l-ammonti speċifikati fl-ewwel subparagrafu tal-paragrafu 1.”;

               (6)fl-Artikolu 8, il-paragrafu 9 jinbidel b’dan li ġej:

               “9. Il-Kummissjoni għandha s-setgħa tadotta atti delegati f’konformità mal-Artikolu 24 biex temenda l-Annessi I, II u III, bl-għan li tadattahom għall-iżviluppi tas-suq u għall-progress tekniku.”;

               (7)fl-Artikolu 11(4) jitħassar it-tielet subparagrafu;

               (8)fl-Artikolu 12(2) jitħassar it-tieni subparagrafu;

               (9)fl-Artikolu 13(1), il-punt (c) jinbidel b'dan li ġej:

               “(c) limitu ta’ żmien li ma jaqbiżx is-sitt xhur li fih ir-rekwiżit tal-pożizzjoni finanzjarja ma jkunx sodisfatt, sabiex turi li r-rekwiżit ġie ssodisfat mill-ġdid fuq bażi permanenti.”;

               (10)fl-Artikolu 14(1) jiżdied it-tieni subparagrafu li ġej:

               “L-awtorità kompetenti ma għandhiex tirriabilita l-maniġer tat-trasport aktar kmieni minn sena mid-data tat-telf tar-reputazzjoni tajba.”;

               (11)L-Artikolu 16 huwa emendat kif ġej:

               (a)il-paragrafu 2 huwa emendat kif ġej:

               (i) jizdiedu l-punti (g), (h), (i) u (j) li ġejjin:

               “(g) in-numri ta’ reġistrazzjoni tal-vetturi għad-dispożizzjoni tal-impriża skont l-Artikolu 5(b);

               (h) l-għadd ta’ impjegati;

               (i) l-assi totali, l-obbligazzjonijiet, l-ekwità u l-fatturat matul l-aħħar sentejn;

               (j) il-klassifikazzjoni tar-riskju tal-impriża skont l-Artikolu 9 tad-Direttiva 2006/22/KE.”;

               (ii) it-tieni, it-tielet u r-raba’ subparagrafi jinbidlu b'dan li ġej:

               “L-Istati Membri jistgħu jagħżlu li jżommu d-data msemmija fil-punti (e) sa (j) tal-ewwel subparagrafu f’reġistri separati. F’dan il-każ, id-data rilevanti għandha tkun disponibbli fuq talba jew direttament aċċessibbli għall-awtoritajiet kompetenti kollha tal-Istat Membru kkonċernat. L-informazzjoni mitluba għandha tkun ipprovduta fi żmien ħamest ijiem ta’ xogħol minn meta tasal it-talba. Id-data msemmija fil-punti (a) sa (d) tal-ewwel subparagrafu għandha tkun aċċessibbli għall-pubbliku, skont id-dispożizzjonijiet rilevanti dwar il-ħarsien tad-data personali.

               Fi kwalunkwe każ, id-data msemmija fil-punti (e) sa (j) tal-ewwel subparagrafu għandha tkun aċċessibbli biss għal awtoritajiet għajr l-awtoritajiet kompetenti, jekk ikunu ngħataw kif suppost is-setgħat relatati mas-superviżjoni u mal-impożizzsjoni ta’ pieni fis-settur tat-trasport bit-triq u jekk l-uffiċjali tagħhom ikunu ħadu ġurament jew ikunu b’xi mod ieħor taħt obbligu formali ta’ segretezza.”;

               (b)il-paragrafu 4 jinbidel b’dan li ġej:

               “4. L-Istati Membri għandhom jieħdu l-miżuri kollha meħtieġa biex jiżguraw li d-data kollha li tinsab fir-reġistru elettroniku nazzjonali tinżamm aġġornata u preċiża.”;

               (c)il-paragrafu 7 jitħassar;

               (12)L-Artikolu 18 jinbidel b'dan li ġej:

               “Artikolu 18

               Il-kooperazzjoni amministrattiva bejn l-Istati Membri

               1. L-Istati Membri għandhom jinnominaw punt ta’ kuntatt nazzjonali li jkun responsabbli għall-iskambju ta’ informazzjoni mal-Istati Membri l-oħra b’rabta mal-applikazzjoni ta’ dan ir-Regolament. L-Istati Membri għandhom jinfurmaw lill-Kummissjoni bl-ismijiet u l-indirizzi tal-punti ta’ kuntatt nazzjonali tagħhom sal-31 ta’ Diċembru 2018. Il-Kummissjoni għandha tfassal lista tal-punti ta’ kuntatt kollha, u tibgħatha lill-Istati Membri. L-Istati Membri għandhom jinfurmaw lill-Kummissjoni minnufih bi kwalunkwe bidla fil-punti ta’ kuntatt.

               2. Stat Membru li jirċievi notifika għal ksur serju li rriżulta f’kundanna jew f’penali fi Stat Membru ieħor matul l-aħħar sentejn għandu jirreġistra dak il-ksur fir-reġistru elettroniku nazzjonali tiegħu.

               3. L-Istati Membri għandhom iwieġbu għal talbiet għal informazzjoni mill-awtoritajiet kompetenti tal-Istati Membri l-oħra u, fejn ikun meħtieġ, għandhom iwettqu kontrolli, spezzjonijiet u investigazzjonijiet dwar il-konformità tal-operaturi tat-trasport bit-triq stabbiliti fit-territorju tagħhom mar-rekwiżit stipulat fl-Artikolu 3(1)(a). It-talbiet għal informazzjoni mill-awtoritajiet kompetenti tal-Istati Membri għandhom ikunu motivati. Għal dan l-għan, it-talbiet għandhom jinkludu indikazzjonijiet kredibbli ta’ ksur possibbli tal-Artikolu 3(1)(a).

               4. Jekk l-Istat Membru li tkun saritlu t-talba jikkunsidra li t-talba mhijiex motivata biżżejjed, għandu jinforma lill-Istat Membru li jkun qed jagħmel it-talba b’dan fi żmien għaxart ijiem ta’ xogħol. L-Istat Membru li jkun qed jagħmel it-talba għandu jissostanzja t-talba b’mod ulterjuri. Fejn dan ma jkunx possibbli, it-talba tista’ tiġi miċħuda mill-Istat Membru.

               5. Meta jkun diffiċli jew impossibbli li tinkiseb konformità ma’ talba għal informazzjoni jew li jsiru kontrolli, spezzjonijiet jew investigazzjonijiet, l-Istat Membru inkwistjoni għandu jgħarraf lill-Istat Membru li jkun qed jagħmel it-talba b’dan fi żmien għaxart ijiem ta’ xogħol, u għandu jagħti r-raġunijiet għal dan. L-Istati Membri kkonċernati għandhom jiddiskutu ma’ xulxin bil-ħsieb li tinstab soluzzjoni għal kwalunkwe diffikultà li tista’ titqajjem.

               6. Bi tweġiba għat-talbiet skont il-paragrafu 3, l-Istati Membri għandhom jipprovdu l-informazzjoni mitluba u jwettqu l-kontrolli, l-ispezzjonijiet u l-investigazzjonijiet meħtieġa fi żmien ħamsa u għoxrin jum ta’ xogħol minn meta tasal it-talba, sakemm ma jkunux infurmaw lill-Istat Membru rikjedenti li t-talba mhijiex motivata biżżejjed, jew dwar l-impossibbiltà jew id-diffikultajiet skont il-paragrafu 4 u l-paragrafu 5.

               7. L-Istati Membri għandhom jiżguraw li l-informazzjoni trażmessa lilhom f’konformità ma’ dan l-Artikolu tintuża biss fir-rigward tal-kwistjoni(jiet) li għaliha/għalihom tkun intalbet.

               8. Il-kooperazzjoni amministrattiva reċiproka u l-assistenza reċiproka għandhom jingħataw bla ħlas.

               9. Talba għal informazzjoni ma għandhiex tipprekludi lill-awtoritajiet kompetenti milli jieħdu miżuri b’konformità mad-dritt rilevanti nazzjonali u tal-Unjoni biex jinvestigaw u jipprevjenu ksur allegat ta’ dan ir-Regolament.”;

               (13)L-Artikolu 24 jitħassar;

               (14)jiddaħħal l-Artikolu 24a li ġej:

               “Artikolu 24a

               L-eżerċizzju tad-delega

               1. Is-setgħa ta’ adozzjoni ta’ atti delegati hija mogħtija lill-Kummissjoni soġġett għall-kundizzjonijiet stabbiliti f’dan l-Artikolu.

               2. Is-setgħa ta’ adozzjoni ta’ atti delegati msemmija fl-Artikolu 6(2) u fl-Artikolu 8(9) għandha tiġi mogħtija lill-Kummissjoni għal perjodu ta’ żmien indeterminat minn [id-data tad-dħul fis-seħħ ta’ dan ir-Regolament (emendatorju)].

               3. Id-delega tas-setgħa msemmija fl-Artikolu 6(2) u fl-Artikolu 8(9) tista’ tiġi revokata fi kwalunkwe mument mill-Parlament Ewropew jew mill-Kunsill. Deċiżjoni li tirrevoka għandha ttemm id-delega tas-setgħa speċifikata f’dik id-Deċiżjoni. Din għandha ssir effettiva fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata fih. Ma għandhiex taffettwa l-validità ta’ kwalunkwe att delegat li jkun diġà fis-seħħ.

               4. Qabel tadotta att delegat, il-Kummissjoni għandha tikkonsulta esperti nominati minn kull Stat Membru f’konformità mal-prinċipji stabbiliti fil-Ftehim Interistituzzjonali dwar it-Tfassil Aħjar tal-Liġijiet tat-13 ta’ April 2016.*

               5. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.

               6. Att delegat adottat skont l-Artikolu 6(2) u l-Artikolu 8(9) għandu jidħol fis-seħħ biss jekk ma tiġi espressa ebda oġġezzjoni min-naħa tal-Parlament Ewropew jew tal-Kunsill fi żmien xahrejn min-notifika ta’ dak l-att lill-Parlament Ewropew u lill-Kunsill jew jekk, qabel ma jiskadi dak il-perjodu, kemm il-Parlament Ewropew kif ukoll il-Kunsill ikunu infurmaw lill-Kummissjoni li mhumiex se joġġezzjonaw. Dak il-perjodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill.

               ___________________

               * ĠU L 123, 12.5.2016, p. 1.”;

               (15)fl-Artikolu 25, il-paragrafu 3 jitħassar;

               (16)fl-Artikolu 26, jiżdiedu l-paragrafi 3, 4 u 5 li ġejjin:

               “3. Kull sena, l-Istati Membri għandhom ifasslu rapport dwar l-użu ta’ vetturi bil-mutur b’massa mgħobbija permissibbli li ma taqbiżx it-3,5 tunnellati jew kombinamenti ta’ vetturi b’massa mgħobbija permissibbli li ma taqbiżx it-3,5 tunnellati fit-territorju tagħhom u għandhom jibagħtuh lill-Kummissjoni sa mhux iktar tard mit-30 ta’ Ġunju tas-sena ta’ wara t-tmiem tal-perjodu ta’ rappurtar. Dan ir-rapport għandu jinkludi:

               (a) l-għadd ta’ awtorizzazzjonijiet mogħtija lill-operaturi li jeżerċitaw il-professjoni ta’ operatur tat-trasport tal-merkanzija bit-triq permezz ta’ vetturi bil-mutur biss b’massa mgħobbija permissibbli li ma taqbiżx it-3,5 tunnellati jew kombinamenti ta’ vetturi b’massa mgħobbija permissibbli li ma taqbiżx it-3,5 tunnellati;

               (b) l-għadd ta’ vetturi b’massa mgħobbija permissibbli li ma taqbiżx it-3,5 tunnellati li jkunu ġew irreġistrati fl-Istat Membru f’kull sena kalendarja;

               (c) l-għadd ġenerali ta’ vetturi b’massa mgħobbija permissibbli li ma taqbiżx it-3,5 tunnellati li jkunu ġew irreġistrati fl-Istat Membru sal-31 ta’ Diċembru ta’ kull sena;

               (d) l-istima tas-sehem ta’ vetturi bil-mutur b’massa mgħobbija permissibbli li ma taqbiżx it-3,5 tunnellati jew kombinamenti ta’ vetturi b’massa mgħobbija permissibbli li ma taqbiżx it-3,5 tunnellati fl-attività ġenerali tat-trasport bit-triq għall-vetturi kollha rreġistrati fl-Istat Membru, imqassma skont l-operazzjonijiet nazzjonali, internazzjonali u ta’ kabotaġġ.

               4. Sa mhux aktar tard mill-31 ta’ Diċembru 2024, abbażi tal-informazzjoni miġbura mill-Kummissjoni skont il-paragrafu 3 u abbażi ta’ evidenza oħra, il-Kummissjoni għandha, tippreżenta rapport lill-Parlament Ewropew u lill-Kunsill dwar l-evoluzzjoni tal-għadd totali ta’ vetturi bil-mutur b’massa mgħobbija permissibbli li ma taqbiżx it-3,5 tunnellati jew kombinamenti ta’ vetturi b’massa mgħobbija permissibbli li ma taqbiżx it-3,5 tunnellati li jkunu involuti f’operazzjonijiet tat-trasport nazzjonali u internazzjonali bit-triq. Abbażi ta’ dan ir-rapport, hija għandha terġa’ twettaq valutazzjoni oħra biex tiddeċiedi jekk huwiex meħtieġ li jiġu proposti miżuri addizzjonali.

               5. Kull sena, l-Istati Membri għandhom jirrappurtaw lill-Kummissjoni rigward it-talbiet li jkunu ppreżentaw skont l-Artikolu 18(3) u (4), rigward it-tweġibiet li jkunu waslu mingħand Stati Membri oħra u rigward l-azzjonijiet li jkunu ħadu abbażi tal-informazzjoni pprovduta.”;

               (17)fil-il-punt (b) tal-Anness IV, il-punt 1 jinbidel b’dan li ġej:

               “(b) meta jinqabeż il-limitu massimu tal-ħin ta’ sewqan ta’ kuljum, matul perjodu ta’ ħidma ta’ kuljum, b’marġni ta’ 50 % jew iżjed.”;

               Artikolu 2

               Ir-Regolament (KE) Nru 1072/2009 huwa emendat kif ġej:

               (1)fil-paragrafu 1 tal-Artikolu 1, jiżdied is-subparagrafu li ġej:

               “It-trasport ta’ kontejners jew ta’ palits vojta għandu jitqies bħala trasport ta’ merkanzija f’isem ħaddieħor meta jkun soġġett għal kuntratt tat-trasport.”;

               (2)L-Artikolu 2 huwa emendat kif ġej:

               (a)il-punt 6 jinbidel b’dan li ġej:

               “6. ‘operazzjoni ta’ kabotaġġ’ tfisser trasport nazzjonali f’isem ħaddieħor imwettaq fuq bażi temporanja fi Stat Membru ospitanti, li jinvolvi t-trasport ta’ merkanzija mill-ġbir minn punt jew punti ta’ tagħbija sal-kunsinna tagħha f’punt jew punti ta’ kunsinna, kif speċifikat fin-nota ta' konsenja;”;

               (3)L-Artikolu 4 huwa emendat kif ġej:

               (a)fil-paragrafu 2, it-tielet subparagrafu jinbidel b'dan li ġej:

               “Il-Kummissjoni għandha s-setgħa tadotta atti delegati f’konformità mal-Artikolu 14b biex temenda dan ir-Regolament bl-għan li tadatta l-perjodu massimu ta’ validità tal-liċenzja Komunitarja għall-iżviluppi tas-suq.”;

               (b)fil-paragrafu 4, it-tieni subparagrafu jinbidel b'dan li ġej:

               “Il-Kummissjoni għandha s-setgħa tadotta atti delegati f’konformità mal-Artikolu 14b biex temenda l-Annessi I u II bl-għan li tadattahom għall-progress tekniku.”;

               (4)fl-Artikolu 5, il-paragrafu 4 jinbidel b’dan li ġej:

               “4. “Il-Kummissjoni għandha s-setgħa tadotta atti delegati f’konformità mal-Artikolu 14b biex temenda l-Anness III bl-għan li tadattah għall-progress tekniku.”;

               (5)L-Artikolu 8 huwa emendat kif ġej:

               (a)il-paragrafu 2 jinbidel b’dan li ġej:

               “2. Meta ssir il-konsenja ta’ merkanzija li tkun inġarret bi trasport internazzjonali li jkun dieħel minn Stat Membru ieħor jew minn pajjiż terz lejn Stat Membru ospitanti, l-operaturi tat-trasport bit-triq imsemmija fil-paragrafu 1 għandhom jitħallew iwettqu operazzjonijiet ta’ kabotaġġ fl-Istat Membru ospitanti jew fi Stati Membri kontigwi bl-istess vettura jew, fil-każ ta’ vettura kombinata, bil-vettura bil-mutur ta’ dik l-istess vettura. L-aħħar ħatt tul operazzjoni ta’ kabotaġġ għandu jseħħ fi żmien ħamest 5 ijiem mill-aħħar ħatt fl-Istat Membru ospitanti waqt it-trasport internazzjonali li jkun dieħel.”;

               (b)fil-paragrafu 3, l-ewwel subparagrafu jinbidel b'dan li ġej:

               “Is-servizzi tat-trasport nazzjonali mwettqa fl-Istat Membru ospitanti minn operatur tat-trasport tal-merkanzija bit-triq mhux residenti għandhom jitqiesu konformi ma’ dan ir-Regolament biss jekk l-operatur tat-trasport tal-merkanzija bit-triq ikun jista’ jagħti prova ċara tat-trasport internazzjonali li jkun sar qabel.”;

               (c)jiddaħħal il-paragrafu 4a li ġej:

               “4a. L-evidenza msemmija fil-paragrafu 3 għandha tiġi ppreżentata jew trażmessa lill-uffiċjal ta’ spezzjoni awtorizzat tal-Istat Membru ospitanti fuq talba u waqt li jkun qed isir il-kontroll fil-ġenb tat-triq. Din tista’ tiġi ppreżentata jew trażmessa b’mod elettroniku, f’format strutturat li jippermetti li jsiru reviżjonijiet u li jista’ jintuża direttament għall-ħżin u għall-ipproċessar b’kompjuter, bħal pereżempju l-eCMR.* Waqt li jkun qed isir il-kontroll fil-ġenb tat-triq, ix-xufier għandu jkun jista’ jikkuntattja lill-uffiċċju prinċipali, lill-maniġer tat-trasport jew lil kwalunkwe persuna jew entità oħra li tista’ tipprovdi l-evidenza msemmija fil-paragrafu 3.

               _________________

               * Nota ta’ konsenja elettronika skont il-“Konvenzjoni dwar il-Kuntratt ta’ Trasport Internazzjonali tal-Merkanzija bit-Triq”.”;

               (6)fl-Artikolu 10(3), l-ewwel subparagrafu jinbidel b'dan li ġej:

               “Il-Kummissjoni għandha teżamina s-sitwazzjoni, b’mod partikolari, abbażi tad-data rilevanti u, wara li tikkonsulta lill-Kumitat stabbilit skont l-Artikolu 42(1) tar-Regolament (UE) Nru 165/2014 tal-Parlament Ewropew u tal-Kunsill,** għandha tiddeċiedi fi żmien xahar minn meta tirċievi t-talba tal-Istat Membru jekk humiex meħtieġa miżuri ta’ salvagwardja jew le, u għandha tadottahom jekk dawn ikunu meħtieġa.

               ________________

               **Ir-Regolament (UE) Nru 165/2014 tal-Parlament Ewropew u tal-Kunsill tal-4 ta' Frar 2014 dwar takografi fit-trasport bit-triq, li jħassar ir-Regolament tal-Kunsill (KEE) Nru 3821/85 dwar apparat ta' reġistrazzjoni għat-trasport bit-triq u li jemenda r-Regolament (KE) Nru 561/2006 tal-Parlament Ewropew u tal-Kunsill dwar l-armonizzazzjoni ta' ċerta leġiżlazzjoni soċjali li għandha x'taqsam mat-trasport bit-triq (ĠU L 60, 28.2.2014, p. 1).”;';

               (7)jiddaħħal l-Artikolu 10a li ġej:

               “Artikolu 10 a

               Kontrolli

               1. Kull Stat Membru għandu jorganizza kontrolli b’mod li mill-1 ta’ Jannar 2020, tal-inqas 2 % tal-għadd totali ta’ operazzjonijiet ta’ kabotaġġ imwettqa fit-territorju tagħhom jiġu kkontrollati f’kull sena kalendarja. Huma għandhom iżidu l-perċentwal għal tal-inqas 3 % mill-1 ta’ Jannar 2022. Il-bażi għall-kalkolu ta’ dak il-perċentwal għandha tkun l-attività totali ta’ kabotaġġ fl-Istat Membru f’termini ta’ tunnellati-kilometri fis-sena t-2, kif irrappurtat mill-Eurostat.

               2. L-Istati Membri għandhom jiffukaw fuq l-impriżi li huma kklassifikati bħala li jikkostitwixxu riskju akbar ta’ ksur tad-dispożizzjonijiet ta’ dan il-Kapitolu, li huma applikabbli għalihom. Għal dan l-għan, fi ħdan is-sistema ta’ klassifikazzjoni tar-riskju stabbilita minnhom skont l-Artikolu 9 tad-Direttiva 2006/22/KE tal-Parlament Ewropew u tal-Kunsill*** u li ġiet estiża skont l-Artikolu 12 tar-Regolament (KE) Nru 1071/2009 tal-Parlament Ewropew u tal-Kunsill,**** l-Istati Membri għandhom jittrattaw ir-riskju ta’ ksur ta’ dan it-tip bħala riskju fih innifsu.

               3. L-Istati Membri għandhom iwettqu kontrolli miftiehma fil-ġenb tat-triq fuq operazzjonijiet ta’ kabotaġġ tal-inqas tliet darbiet fis-sena. Dawn il-kontrolli għandhom isiru fl-istess ħin mill-awtoritajiet nazzjonali responsabbli għall-infurzar tar-regoli fil-qasam tat-trasport bit-triq ta’ żewġ Stati Membri jew aktar, b’kull waħda minnhom topera fit-territorju tagħha. Il-punti ta’ kuntatt nazzjonali nominati skont l-Artikolu 18(1) tar-Regolament (KE) Nru 1071/2009 tal-Parlament Ewropew u tal-Kunsill**** għandhom jiskambjaw l-informazzjoni dwar l-għadd u t-tipi ta’ ksur osservati wara li jkunu saru l-kontrolli miftiehma fil-ġenb tat-triq.

               ______________________

               *** Id-Direttiva 2006/22/KE tal-Parlament Ewropew u tal-Kunsill tal-15 ta Marzu 2006 dwar il-kondizzjonijiet minimi għall-implimentazzjoni tar-Regolamenti tal-Kunsill (KEE) Nri 3820/85 u 3821/85 dwar il-leġiżlazzjoni soċjali li għandha x'taqsam ma' attivitajiet tat-trasport bit-triq (ĠU L 102, 11.4.2006, p. 35).

               **** Ir-Regolament (KE) Nru 1071/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli komuni dwar il-kondizzjonijiet li għandhom jiġu rispettati għall-eżerċizzju tal-professjoni ta’ operatur tat-trasport bit-triq u li jħassar id-Direttiva tal-Kunsill 96/26/KE (ĠU L 300, 14.11.2009, p. 51).”;

               (8)jiddaħħlu l-Artikoli 14a u 14b li ġejjin:

               “Artikolu 14 a

               Responsabbiltà

               L-Istati Membri għandhom jipprevedu sanzjonijiet kontra l-konsenjaturi, l-ispedizjonieri, il-kuntratturi u s-sottokuntratturi għal nuqqas ta’ konformità mal-Kapitoli II u III, f’każ li jikkummissjonaw, b’mod intenzjonat, servizzi tat-trasport li jinvolvu ksur ta’ dan ir-Regolament.

               Artikolu 14b

               Eżerċizzju tad-delega

               1. Il-Kummissjoni tingħata s-setgħa li tadotta atti delegati soġġett għall-kundizzjonijiet stabbiliti f’dan l-Artikolu.

               2. Is-setgħa li tadotta atti delegati msemmija fl-Artikolu 4(2) u (4) u fl-Artikolu 5(4) għandha tingħata lill-Kummissjoni għal perjodu ta’ żmien indeterminat minn [id-data tad-dħul fis-seħħ ta’ dan ir-Regolament (emendatorju)].

               3. Id-delega tas-setgħa msemmija fl-Artikolu 4(2) u (4) u fl-Artikolu 5(4) tista’ tiġi revokata fi kwalunkwe żmien mill-Parlament Ewropew jew mill-Kunsill. Id-deċiżjoni ta’ revoka għandha ttemm id-delega tas-setgħa speċifikata f’dik id-deċiżjoni. Din għandha ssir effettiva fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data iktar tard speċifikata fih. Ma għandhiex taffettwa l-validità ta’ kwalunkwe att delegat li jkun diġà fis-seħħ.

               4. Qabel tadotta att delegat, il-Kummissjoni għandha tikkonsulta esperti nominati minn kull Stat Membri f’konformità mal-prinċipji stabbiliti fil-Ftehim Interistituzzjonali dwar it-Tfassil Aħjar tal-Liġijiet tat-13 ta’ April 2016.*****

               5. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.

               6. Att delegat adottat skont l-Artikolu 4(2) u (4) u l-Artikolu 5(4) għandu jidħol fis-seħħ biss jekk ma tiġi espressa ebda oġġezzjoni min-naħa tal-Parlament Ewropew jew tal-Kunsill fi żmien xahrejn min-notifika ta’ dak l-att lill-Parlament Ewropew u lill-Kunsill jew jekk, qabel ma jiskadi dak il-perjodu, kemm il-Parlament Ewropew kif ukoll il-Kunsill ikunu infurmaw lill-Kummissjoni li mhumiex se joġġezzjonaw. Dak il-perjodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill.

               ___________________

               ***** ĠU L 123, 12.5.2016, p. 1.”;

               (9)L-Artikolu 15 jitħassar;

               (10)L-Artikolu 17 jinbidel b'dan li ġej:

               “Artikolu 17

               Rappurtar

               1. Sa mhux aktar tard mill-31 ta' Jannar ta' kull sena, l-Istati Membri għandhom jinfurmaw lill-Kummissjoni bl-għadd ta' operaturi tat-trasport tal-merkanzija bit-triq li jkollhom il-liċenzji Komunitarji mill-31 Diċembru tas-sena preċedenti u bl-għadd ta' kopji attestati veri li jikkorrispondu mal-vetturi li jkun hemm fiċ-ċirkolazzjoni f'dik id-data.

               2. Sa mhux aktar tard mill-31 ta' Jannar ta' kull sena, l-Istati Membri għandhom jinfurmaw lill-Kummissjoni bl-għadd ta' attestazzjonijiet tax-xufiera maħruġa fis-sena kalendarja preċedenti u bl-għadd totali ta’ attestazzjonijiet tax-xufiera mill-31 ta’ Diċembru tas-sena kalendarja ta’ qabel.

               3. Sa mhux aktar tard mill-31 ta' Jannar ta' kull sena, l-Istati Membri għandhom jinfurmaw lill-Kummissjoni bl-għadd ta' kontrolli tal-kabotaġġ imwettqa fis-sena kalendarja ta’ qabel skont l-Artikolu 10a. Din l-informazzjoni għandha tinkludi l-għadd ta’ vetturi li sarulhom il-kontrolli, kif ukoll l-għadd ta’ tunnellati-kilometri verifikati.”;

               Artikolu 3

               Rieżami

               1. Il-Kummissjoni għandha tevalwa l-implimentazzjoni ta’ dan ir-Regolament, b’mod partikolari l-impatt tal-Artikolu 2 li jemenda l-Artikolu 8 tar-Regolament (KE) Nru 1072/2009, sa [3 snin wara d-data tad-dħul fis-seħħ ta’ dan ir-Regolament] u għandha tirrapporta lill-Parlament Ewropew u lill-Kunsill rigward l-applikazzjoni ta’ dan ir-Regolament. Jekk ikun xieraq, ir-rapport tal-Kummissjoni għandu jkun akkumpanjat minn proposta leġiżlattiva.

               2. Wara r-rapport imsemmi fil-paragrafu 1, il-Kummissjoni għandha tevalwa dan ir-Regolament fuq bażi regolari u għandha tippreżenta r-riżultati tal-evalwazzjoni lill-Parlament Ewropew u lill-Kunsill.

               3. Fejn ikun xieraq, ir-rapporti msemmija fil-paragrafi 1 u 2 għandhom ikunu akkumpanjati minn proposti rilevanti.

               Artikolu 4

               Dħul fis-seħħ

               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

               Għandu japplika minn [xx].

               Dan ir-Regolament għandu jorbot fl-intier tiegħu u japplika direttament fl-Istati Membri kollha.

               Magħmul fi Brussell,

                  Gћall-Parlament Ewropew
                        Għall-Kunsill

                  Il-President
                        Il-President

                     (1)
                  ĠU L 300, 14.11.2009, p. 51.

                     (2)
                  ĠU L 300, 14.11.2009, p. 72.

                     (3)
                  Il-Kummissjoni ppubblikat Dokument ta’ Ħidma tal-Persunal bir-riżultati ta’ din l-evalwazzjoni:

                     https://ec.europa.eu/transport/sites/transport/files/swd20160350.pdf

                     (4)
                  L-inizjattiva Nru 10 fl-Anness 2 tal-Programm ta’ Ħidma tal-Kummissjoni tal-2017.

                     (5)
                  ĠU L 102, 11.4.2006, p. 1.

                     (6)
                  ĠU L 80, 23.03.2002, p. 35.

                     (7)
                  ĠU L 102, 11.4.2006, p. 35.

                     (8)
                  ĠU L 60, 28.2.2014, p. 1.

                     (9)
                  Ara n-Nota 3 f’qiegħ il-paġna.

                     (10)

                     http://ec.europa.eu/transport/sites/transport/files/facts-fundings/evaluations/doc/2015-12-ex-post-evaluation-regulations-2009r1071-and-2009r1072.pdf

                  .

                     (11)
                  Jekk jogħġbok ara

                     http://ec.europa.eu/transport/node/4817

                  .

                     (12)
                  BE, BG, CY, DE, EE, EL, FI, HR, HU, LU, LV, NL, PL, RO, SE, UK.

                     (13)
                  Ara n-Nota 10 f’qiegħ il-paġna.

                     (14)
                  Il-possibbiltà li permezz tagħha l-Kummissjoni tista’ tiddefinixxi l-grad ta’ serjetà tal-ksur anki skont il-potenzjal tiegħu li joħloq riskju ta’ fatalitajiet jew ta’ korrimenti gravi tibqa’ disponibbli.

                     (15)
                  Ara n-nota Nru 5 ta’ qiegħ il-paġna.

                     (16)
                  ĠU C , , p. .

                     (17)
                  ĠU C , , p. .

                     (18)
                  Ir-Regolament (KE) Nru 1071/2009 li jistabbilixxi regoli komuni dwar il-kondizzjonijiet li għandhom jiġu rispettati għall-eżerċizzju tal-professjoni ta’ operatur tat-trasport bit-triq u li jħassar id-Direttiva tal-Kunsill 96/26/KE (ĠU L 300, 14.11.2009, p. 51).

                     (19)
                  Ir-Regolament (KE) Nru 1072/2009 dwar regoli komuni għall-aċċess għas-suq internazzjonali tat-trasport bit-triq tal-merkanzija (ĠU L 300, 14.11.2009, p. 72).

                     (20)
                  Ir-Regolament (KE) Nru 561/2006 tal-Parlament Ewropew u tal-Kunsill tal-15 ta’ Marzu 2006 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq u li jemenda r-Regolamenti tal-Kunsill (KEE) Nru 3821/85 u (KE) Nru 2135/98 u li jħassar ir-Regolament tal-Kunsill (KEE) Nru 3820/85 (ĠU L 102, 11.4.2006, p. 1).

                     (21)
                  ĠU L 123, 12.5.2016, p. 1.


Avviż Legali Importanti

|

52008PC0246

Proposta għal regolament tal-Kunsill li jemenda l-Annessi A u B tar-Regolament (KE) Nru 1346/2000 dwar proċedimenti ta' falliment (imressqa mill-Kummissjoni)  /* KUMM/2008/0246 finali */

	[pic] | KUMMISSJONI TAL-KOMUNITAJIET EWROPEJ |Brussel 8.5.2008KUMM(2008) 246 finaliProposta għalREGOLAMENT TAL-KUNSILLli jemenda l-Annessi A u B tar-Regolament (KE) Nru 1346/2000 dwar proċedimenti ta' falliment(imressqa mill-Kummissjoni)MEMORANDUM TA' SPJEGAZZJONI1. Il-kuntest tal-proposta-  Ir-raġunijiet u l-għanijiet tal-propostaHemm bżonn li jkunu emendati l-Annessi A u B tar-Regolament tal-Kunsill (KE) Nru 1346/2000 dwar proċedimenti ta' falliment.-  Kuntest ġeneraliL-Anness A tar-Regolament tal-Kunsill (KE) Nru 1346/2000 jelenka l-proċeduri għall-falliment (insolvenza) imsemmija fl-Artikolu 2(a) tar-Regolament. L-Anness B jelenka l-proċeduri ta' l-istralċ imsemmija fl-Artikolu 2(c).L-annessi tar-Regolament tal-Kunsill (KE) Nru 1346/2000 kienu emendati l-aħħar bir-Regolament tal-Kunsill (KE) Nru 681/2007 tat-13 ta' Ġunju 2007.Ir-Repubblika tal-Latvja nnotifikat lill-Kummissjoni fit-13 ta' Diċembru 2007 dwar emendi ulterjuri tal-listi elenkati fl-Annessi A u B.-  Dispożizzjonijiet eżistenti fil-qasam tal-propostaIr-Regolament (KE) Nru 1346/2000 għandu jkun emendat kif jixraq b'din il-Proposta.-  Konsistenza ma' oqsma ta' politika oħraDan ir-Regolament huwa konsistenti ma' politika Komunitarja oħra.2. Il-konsultazzjoni mal-partijiet interessati u l-valutazzjoni ta’ l-impatt-  Konsultazzjoni mal-partijiet interessatiKonsultazzjoni esterna ma kenitx ikkunsidrata rilevanti.-  Il-ġbir u l-użu ta’ l-għarfien espertMa kienx hemm bżonn ta’ kompetenza esterna.-  Il-valutazzjoni ta’ l-impattL-emendar tar-Regolament jista' jkollu effett pożittiv fuq ir-riorganizzazzjoni ta' l-impriżi.Huwa probabbli li jkollu impatt pożittiv jew newtrali fuq l-impjieg.Huwa probabbli li jkollu impatt pożittiv jew newtrali fuq l-ambjent.3. L-elementi ġuridiċi tal-proposta-  Sommarju ta’ l-azzjoni propostaIl-proposta timmira biex temenda l-Annessi tar-Regolament (KE) Nru 1346/2000 sabiex jitqiesu l-emendi għal-leġiżlazzjoni nazzjonali dwar il-falliment fl-Istati Membri.-  Bażi ġuridikaIl-proposta tissejjes fuq l-Artikolu 45 tar-Regolament (KE) Nru 1346/2000.-  Prinċipju tas-sussidjarjetàIl-proposta taqa’ taħt il-kompetenza esklussiva tal-Komunità. Il-prinċipju tas-sussidjarjetà għalhekk ma japplikax.-  Prinċipju tal-proporzjonalitàIl-proposta tikkonforma mal-prinċipju tal-proporzjonalità għar-raġunijiet li ġejjin:Il-Proposta tal-Kummissjoni tissostitwixxi l-listi għar-Repubblika tal-Latvja fl-Annessi A u B tar-Regolament tal-Kunsill (KE) Nru 1346/2000 b'listi ġodda li jqisu t-tagħrif innotifikat mir-Repubblika tal-Latvja.Ir-Regolament japplika direttament fl-Istati Membri u ma jinħtieġ l-ebda miżuri ta' implimentazzjoni. Huwa ppubblikat fil-Ġurnal Uffiċjali ta' l-Unjoni Ewropea u għalhekk il-kontenut tiegħu huwa aċċessibbli għall-partijiet interessati kollha.-  L-għażla ta’ l-istrumentiL-istrument propost huwa regolament.Mezzi oħrajn ma jkunux xierqa għar-raġunijiet li ġejjin:Skond l-Artikolu 45 tar-Regolament tal-Kunsill (KE) Nru 1346/2000, l-Annessi tar-Regolament jistgħu jkunu emendati biss mill-Kunsill fuq inizjattiva ta' l-Istati Membri jew fuq proposta mill-Kummissjoni. Din l-inizjattiva kondiviża kienet possibbli għal matul il-perjodu ta' ħames snin wara d-dħul fis-seħħ tat-Trattat ta' Amsterdam (ART. 671(1) KE). Madankollu, minn mindu daħal fis-seħħ it-Trattat ta' Nizza (ART. 67(2) KE), l-inizjattiva saret biss tal-Kummissjoni. Għaldaqstant hija r-responsabbiltà tal-Kummissjoni li tipproponi lill-Kunsill l-emendi għall-Annessi tar-Regolament skond l-Artikolu 45 tar-Regolament.4. IMPLIKAZZJONIJIET FUQ IL-BAġITIl-proposta m'għandha l-ebda implikazzjonijiet fuq il-baġit.5. SimplifikazzjoniIl-proposta tipprovdi għas-simplifikazzjoni tal-proċeduri amministarttivi ta' l-awtoritajiet pubbliċi (ta' l-UE jew dawk nazzjonali) u s-simplifikazzjoni tal-proċeduri amministrattivi tal-partijiet privati.Il-qrati ta' l-Istati Membri jkunu mgħarrfa fil-ħin dwar il-proċeduri tal-falliment li għandhom ikunu rikonoxxuti.Il-kredituri, id-debituri u l-istralċjarji tal-falliment ikunu mgħarrfa dwar il-proċeduri tal-falliment li jaqgħu fl-ambitu ta' l-applikazzjoni tar-Regolament.Proposta għalREGOLAMENT TAL-KUNSILLli jemenda l-Annessi A u B tar-Regolament (KE) Nru 1346/2000 dwar proċedimenti ta' fallimentIL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidra r-Regolament tal-Kunsill (KE) Nru 1346/2000 tad-29 ta' Mejju 2000 dwar proċedimenti ta' falliment([1]), u b'mod partikolari l-Artikolu 45 tiegħu,Wara li kkunsidra l-proposta tal-Kummissjoni ([2]),Billi:(1) L-annessi A u B tar-Regolament (KE) Nru 1346/2000 jelenkaw rispettivament id-denominazzjonijiet tal-proċeduri tal-falliment u tal-proċeduri ta' l-istralċ fil-leġiżlazzjoni nazzjonali ta' l-Istati Membri.(2) Ir-Repubblika tal-Latvja nnotifikat lill-Kummissjoni fit-13 ta' Diċembru 2007, skond l-Artikolu 45 tar-Regolament (KE) Nru 1346/2000, dwar l-emendi għal-listi elenkati fl-Annessi A u B ta' dak ir-Regolament.(3) Ir-Renju Unit u l-Irlanda huma marbuta bir-Regolament (KE) Nru 1346/2000, u, bis-saħħa ta' l-Artikolu 45 ta' dak ir-Regolament, huma għalhekk qed jieħdu sehem fl-adozzjoni u l-applikazzjoni ta' dan ir-Regolament.(4) Id-Danimarka, skond l-Artikoli 1 u 2 tal-Protokoll dwar il-pożizzjoni tad-Danimarka anness mat-Trattat ta' l-Unjoni Ewropea u t-Trattat li jistabbilixxi l-Komunità Ewropea, m'hijiex qed tipparteċipa fl-adozzjoni ta' dan ir-Regolament, u għalhekk m'hijiex marbuta bih u anqas mhi soġġetta għall-applikazzjoni tiegħu.(5) Ir-Regolament (KE) Nru 1346/2000 għandu għalhekk ikun emendat kif xieraq,ADOTTA DAN IR-REGOLAMENT:Artikolu 1Ir-Regolament (KE) Nru 1346/2000 huwa emendat kif ġej:(1) Fl-Anness A, il-proċeduri tal-falliment relatati mar-Repubblika tal-Latvja huma sostitwiti b'li ġej:"LATVIJA-  Tiesiskās aizsardzības process-  Sanācija juridiskās personas maksātnespējas procesā-  Izlīgums juridiskās personas maksātnespējas procesā-  Izlīgums fiziskās personas maksātnespējas procesā-  Bankrota procedūra juridiskās personas maksātnespējas procesā-  Bankrota procedūra fiziskās personas maksātnespējas procesā"(2) Fl-Anness B, il-proċeduri ta' l-istralċ relatati mar-Repubblika tal-Latvja huma sostitwiti b'li ġej:"LATVIJA-  Bankrota procedūra juridiskās personas maksātnespējas procesā-  Bankrota procedūra fiziskās personas maksātnespējas procesā"Artikolu 2Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil- Ġurnal Uffiċjali ta’ l-Unjoni Ewropea .Dan ir-Regolament għandu jorbot fl-intier tiegħu u japplika direttament fl-Istati Membri kollha b'mod konformi mat-Trattat li jistabbilixxi il-Komunità Ewropea.Magħmul fi Brussell,Għall-KunsillIl-President [1] ĠU L 160, 30.6.2000, p 1. Ir-Regolament kif emendat l-aħħar bir-Regolament (KE) Nru 681/2007 (ĠU L 159, 20.6.2007, p. 1).[2] ĠU C , , p. .